Jumlah keluarga Afghanistan pindah ke Iran makin meningkat

KABUL, 14 Syawal 1443H, Ahad – Bilangan keluarga Afghanistan yang berpindah ke negara jiran, Iran semakin meningkat selepas kerajaan Taliban gagal menunaikan janjinya untuk membenarkan pelajar perempuan menyambung semula pendidikan mereka di sekolah.

Sebelum dan selepas Taliban kembali berkuasa berikutan pengunduran tentera Amerika Syarikat (AS) dari Afghanistan, kumpulan itu telah memberitahu golongan perempuan bahawa mereka akan dibenarkan menghadiri sekolah, tetapi ketika beribu-ribu remaja perempuan di seluruh negara bersedia untuk kembali ke sekolah pada 23 Mac,  keputusan itu ditarik balik.

Pengawal Taliban yang ditempatkan di luar sekolah menghalang kemasukan mereka, menyebabkan pelajar menangis ketika pulang ke rumah dengan buku di tangan.

Berikutan langkah Taliban, sumber, yang bercakap dengan Middle East Eye di bandar timur laut Iran, Mashhad, berkata bahawa pendaftaran di sekolah yang menyediakan perkhidmatan untuk pelarian Afghanistan telah meningkat sejak enam minggu lalu, terutamanya untuk perempuan.

Seorang pengetua di sebuah sekolah berkata, walaupun pendidikan mungkin bukan faktor utama menarik orang ramai ke Iran, ia adalah satu perkara yang penting.

“Terdapat isu utama dengan rasa tidak selamat dan ekonomi,” kata pengetua, yang enggan namanya disiarkan.

Afghanistan telah bergolak sejak Taliban mengambil alih kuasa pada 15 Ogos tahun lalu di tengah-tengah huru-hara pengunduran tentera AS dari negara yang dilanda perang itu.

Sejak itu, negara berkenaan menjadi tempat serangan pengganas berulang, beberapa daripadanya telah dituntut oleh kumpulan pengganas Daesh, dengan Taliban gagal membawa keselamatan kepada rakyat Afghanistan.

Beberapa letupan bom menyasarkan sekolah-sekolah Afghanistan bulan lalu, menyebabkan berpuluh-puluh pelajar maut atau cedera. – Agensi


Perkhidmatan LRT laluan Kelana Jaya masih beroperasi 1 laluan

KUALA LUMPUR, 16 Syawal 1442H, Jumaat – Perkhidmatan Transit Aliran Ringan (LRT) Laluan Kelana Jaya yang beroperasi hari ini masih menggunakan satu landasan memandangkan kerja-kerja pembaikan dan pemasangan antara Stesen KLCC sehingga Kampong Baru masih belum selesai.

Menteri Pengangkutan Datuk Seri Dr Wee Ka Siong berkata hasil pemeriksaan fizikal oleh pegawai Bahagian Penguatkuasaan Rel dan Bahagian Perancangan Rel Agensi Pengangkutan Awam Darat (APAD) pada 1.19 pagi sehingga 4.30 pagi tadi mendapati laluan kecemasan di sebelah kanan di lim rel 1447 tidak stabil akibat kesan pelanggaran iaitu patah di bahagian tapak dan perlu tindakan pembaikan segera.

Di samping itu, beliau berkata pasukan pemeriksaan APAD juga mengarahkan penggantian kabel pengesan haba yang rosak bermula di segmen terowong 126 sehingga segmen terowong 96 sepanjang 28.5 meter bagi memastikan sistem pengesanan kebakaran di dalam terowong berfungsi dengan baik selain tiga Rail Clip tidak dipasang pada bahagian rel, bagaimanapun Rapid Rail telah memasangnya serta-merta.

“Pihak Rapid Rail memaklumkan bahawa kerja-kerja penggantian akan dilakukan dalam tempoh terdekat. Ini adalah komponen keselamatan kritikal operasi utama bagi perkhidmatan LRT.

“Pihak APAD akan memeriksa semula sebaik sahaja pihak Rapid Rail menyempurnakan kerja pembaikan dan pemasangan yang disyaratkan. APAD akan memastikan aspek keselamatan diutamakan sebelum kelulusan pemulihan operasi diberi kepada Rapid Rail,” katanya dalam hantaran Facebooknya hari ini.

Wee memaklumkan pemerhatian terhadap pengujian rollover train yang bermula pada jam 3.08 pagi tadi mendapati simulasi pergerakan tren berada dalam kedaan baik.

Dalam kejadian jam 8.45 malam Isnin lepas, sebanyak 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.

Sementara itu, tinjauan Bernama mendapati kekerapan operasi rel LRT Laluan Kelana Jaya mengikut jadual terkini di mana setiap 10 minit bagi waktu puncak dan 30 minit waktu biasa.

Seorang pengguna, Besek Sarina Bachok, 42 yang menggunakan perkhidmatan itu untuk ke pejabat dari Stesen Gombak ke Stesen Masjid Jamek berkata kekerapan waktu menunggu ketibaan tren pada hari ini lebih cepat berbanding semalam.

“Tadi saya naik tren jam 7.40 pagi tapi tren yang sebelum itu pun sudah ada dalam 10 minit berbanding semalam lebih 30 minit barulah tiba dan waktu berhenti di setiap stesen pun tidak lama.

“Keadaan dalam tren juga tidak bersesak, mungkin keadaan akan berubah apabila waktu petang kerana lebih ramai yang akan menggunakannya,” katanya kepada Bernama. – Bernama


Erdogan syor undi hak berhijab

ANKARA, 26 Rabiulawal 1444H, Ahad – Presiden Turki, Recep Tayyip Erdogan mengesyorkan undian di seluruh negara bagi menjamin hak wanita bertudung di institusi negara, sekolah dan universiti.

Isu tudung telah mendominasi perdebatan politik menjelang Pilihan Raya Umum 2023 yang bakal menjadi salah satu cabaran paling serius kepada penguasaan dua dekad Erdogan ke atas Turki.

Erdogan sering merujuk kepada penarikan larangan itu sebagai contoh bagaimana partinya mewakili orang Turki Islam menentang parti sekular yang memerintah Turki sebelum 2002.

“Jika anda mempunyai keberanian, mari kita letakkan isu ini kepada referendum… Biar negara membuat keputusan,” kata Erdogan dalam ucapan ditujukan kepada pemimpin utama parti pembangkang, Kemal Kilicdaroglu pada Sabtu.

Kilicdaroglu mengetuai parti sekular Republik Rakyat (CHP) – sebuah parti yang ditubuhkan oleh pengasas republik Turki moden sekular, Mustafa Kemal Ataturk.

Pemimpin CHP telah mencadangkan undang-undang untuk menjamin hak bertudung bagi mengurang sebarang kebimbangan pihak itu akan mengembalikan larangan berkenaan.

Tudung menjadi perdebatan utama pada 1990-an, namun tiada pihak hari ini mencadangkan pengharamannya di Turki yang majoritinya beragama Islam.

“Kami telah melakukan kesilapan pada masa lalu mengenai tudung. Sudah tiba masanya untuk meninggalkan isu itu,” kata Kilicdaroglu.

Menurut pakar, Kilicdaroglu berusaha untuk menunjukkan kepada pengundi agama mereka tidak perlu bimbang daripada mengundi parti sekular tahun depan.

Sebagai tindak balas, Erdogan mencadangkan perubahan perlembagaan yang ‘tidak lama lagi’ dihantar untuk kelulusan kepada Parlimen di mana partinya memegang majoriti kecil dengan rakan perikatan nasionalis.

Bagaimanapun di bawah undang-undang Turki, perubahan memerlukan 400 penggubal undang-undang untuk meluluskan tanpa memerlukan referendum, oleh itu CHP perlu memberi sokongan.

Jika tidak, dengan 360 undi, satu cadangan boleh dikemukakan kepada rakyat.

“Jika isu ini tidak dapat diselesaikan di Parlimen, kami akan serahkan kepada rakyat,” kata Erdogan. – Agensi


Pelabur asing jual RM237.09 juta saham tempatan minggu lalu

KUALA LUMPUR, 2 Rabiulawal 1442H, Isnin – Pelabur asing kekal sebagai penjual bersih di Bursa Malaysia bagi minggu yang berakhir pada 16 Oktober dengan menjual sejumlah RM237.09 juta ekuiti tempatan berbanding RM28.38 juta pada minggu sebelumnya.

MIDF Amanah Investment Bank Bhd Research (MIDF Research) menerusi nota penyelidikannya hari ini berkata, angka terkini menunjukkan pelabur asing mencatat jualan bersih ekuiti sebanyak RM809.38 juta dan mencecah RM22.59 bilion setakat tahun ini.

Pada Isnin lepas, pelabur asing telah membeli ekuiti tempatan bersih berjumlah RM38.97 juta dengan pelabur runcit dan institusi bertindak sebagai penjual dan pembeli bersih masing-masing pada RM67.94 juta dan RM29.38 juta.

“Namun, aliran dana yang masuk kian susut saban hari pada minggu lepas dengan aktiviti jualan bersih berlaku sejak Rabu.

“Jumlah aliran keluar terbesar dicatatkan pada Jumaat iaitu RM151.45 juta manakala aliran keluar dana paling rendah sebanyak RM47.56 juta pada Khamis,” katanya.

Menurut MIDF Research, selepas tiga minggu berperanan sebagai penjual bersih ekuiti, pelabur runcit sebaliknya menjadi pembeli bersih pada minggu lepas yang membabitkan ekuiti bernilai RM133.15 juta manakala pelabur institusi tempatan kekal sebagai pembeli bersih untuk minggu keempat berturut-turut dengan jumlah bersih RM103.96 juta.

Sehubungan itu, entiti penyelidikan berkenaan menyifatkannya sebagai kemungkinan isyarat kembalinya minat belian semula oleh pelabur runcit.

Menurutnya, dari segi perbandingan dengan tiga pasaran lain di Asia Tenggara pada minggu lepas, Indonesia mencatat aliran keluar dana asing bersih paling rendah manakala Thailand muncul pasaran dengan jumlah aliran keluar dana tertinggi. – Bernama


Kartel daging haram: Perlu teliti proses kelulusan awal babitkan Maqis, Kastam

Oleh Ainul Illia Meor Suzurudin

BANGI, 8 Syaaban 1442H, Isnin – Isu modus operandi kartel daging haram sebenarnya perlu ditangani terlebih dahulu di peringkat awal kelulusan, kata Pengerusi Pertubuhan Ikatan Usahawan Kecil dan Sederhana Malaysia (IKHLAS) Johor, KamalAriffin Abdul Rahman.

Ia membabitkan proses kelulusan daripada pihak Jabatan Perkhidmatan Kuarantin dan Pemeriksaan Malaysia (Maqis), Jabatan Kastam Diraja Malaysia dengan Pemegang Permit Import (AP), katanya.

“Pastikan mereka ini menjalankan transaksi dengan cara yang betul. Jika proses kelulusan berlaku dengan tidak betul, rentetan seperti kes inilah yang akan berlaku,” katanya ketika dihubungi Ismaweb.net, hari ini.

Datuk Kamal menjelaskan, keadaan menjadi makin ‘parah’ apabila terdapat daripada kalangan pemegang permit import (AP) adalah orang kenamaan.

Katanya, kebanyakan daripada orang kenamaan ini bukanlah pihak yang menjalankan perniagaan, sebaliknya hanya menjadi pemegang AP dan menyewakannya kepada peniaga lain.

Manakala peniaga yang mahu melalui jalan mudah, mendapatkan tawaran itu dan mengambil kesempatan dengan mengimport daging haram, katanya.

“Pemegang kartel AP import ini kita percaya ada orang yang ‘high profile’. Bagaimana penguatkuasa nak tangkap. Contoh datuk seri dari pihak politik, orang kenamaan.

“Itu permasalahannya. Mereka (Polis Diraja Malaysia) perlu terus pergi di bahagian pelabuhan untuk ambush mereka. Pasti boleh dapat. Di Johor, di Pasir Gudang. Di Pelabuhan Klang,” katanya.

Sehubungan itu, bagi mengelakkan kes sebegini lebih membarah, beliau menggesa agar dikuat kuasakan dengan secara mandatori suatu bentuk kompaun yang tinggi kepada pemegang AP.

“Kalau tak letak kompaun yang tinggi RM5,000, mereka boleh bayar. Ini kerana mereka import berjuta-juta tan metrik setahun.

“Maka, akta mandatori ini kena dibawa kertas kerjanya dan perlu dibentang di Parlimen dan diteliti kelulusan ordinan,” katanya.

Selain itu, beliau berkata, dasar pemberian AP juga perlu dinilai kembali.

“Perlu dilihat semula sama ada pengeluaran AP ini di luar kawalan atau masih di dalam kawalan.

“Apabila pengeluaran AP di luar kawalan, ia isu besar. Kalau terlalu terhad, ia akan menjadi masalah dan ada pihak akan mengambil kesempatan,” katanya.


Tak mustahil harga barang naik jika nilai ringgit terus turun: Penganalisis

Oleh Athirah Huda Zalhe

BANGI, 21 Zulhijjah 1444H, Isnin – Tidak mustahil laporan jangkaan harga barangan meningkat sehingga 20 peratus bermula Ogos ini menjadi kenyataan, jika kerajaan tidak mengambil langkah serius memulihkan nilai mata wang negara.

Penganalisis ekonomi, Prof Dr Abu Sufian Yaacob berkata, keadaan itu adalah sesuatu yang realistik boleh berlaku memandangkan kemerosotan nilai ringgit mendorong inflasi import pada kadar tinggi.

Beliau berkata, meskipun ianya sekadar jangkaan, beliau bimbang rakyat terpaksa berdepan dengan keadaan yang lebih sukar pada bulan mendatang jika tiada langkah awal diambil oleh pihak kerajaan.

“Saya tak nafikan risiko kenaikan itu ada, melihat kepada nilai mata wang negara kita. Maknanya dia punyai nilai untuk barang import itu naik, jadi kita akan jual mahal lagi.

“Saya tak nafikan kita punya duit menurun, jika kerajaan tidak pulihkan nilai ringgit maknanya jangkaan harga barangan naik 20 peratus itu boleh berlaku,” katanya ketika dihubungi Ismaweb.net, hari ini.

Beliau berkata demikian sebagai mengulas beberapa laporan media tempatan pada Ahad yang menyatakan harga barangan pengguna dijangka meningkat bermula Ogos ini.

Terdahulu, Menteri Komunikasi dan Digital yang juga Pengarah Komunikasi Pakatan Harapan (PH), Fahmi Fadzil mempertikaikan laporan berkenaan, dan menegaskan kadar inflasi negara setakat ini menunjukkan trend penurunan selain beberapa petunjuk ekonomi pada 2023 adalah lebih baik berbanding tahun sebelumnya.

“Saya lihat laporan dalam beberapa media hari ini bahawa dalam bulan Ogos ini, harga barang naik 20 peratus. Macam mana dia tilik, dia rujuk, Nujum Pak Belalang ke dia ini, bulan Ogos harga akan naik,” kata Fahmi.

Mengulas perkara itu, Dr Abu Sufian meminta kerajaan untuk mengambil langkah serius dan menyeluruh dari segi jangka panjang dan pendek dalam memastikan rakyat tidak terbeban dengan peningkatan harga barangan.

“Saya harap kerajaan kena tengok apa langkah-langkah yang perlu diambil untuk sekurang-kurangnya mempertahankan harga barangan sedia ada ketika ini, atau lebih baik jika diturunkan lagi.

“Ini bukan lagi masa untuk kerajaan menyalahkan pemerintahan terdahulu, sebaliknya rakyat mahu melihat rancangan yang dirangka mereka untuk tempoh empat tahun ke hadapan ini,” katanya.


RUU355: PAS, UMNO mahu restu MCA dahulu?

Oleh Ainul Illia Meor Suzurudin

BANGI, 3 Zulhijjah 1441H, Jumaat – Inilah masa yang tepat untuk PAS membawa Rang Undang-undang Mahkamah Syariah (Bidang Kuasa Jenayah)(Pindaan) 2016 atau RUU355 ke Parlimen, dan bukannya berdolak-dalih.

Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim berkata, jika PAS senyap dan sentiasa berhelah, maka masyarakat sudah boleh menilai serta memberi markah kepada perjuangan PAS sama ada ia perjuangan berprinsip atau sebaliknya.

“Kita boleh bercakap bila-bila masa bahawa perjuangan kita adalah perjuangan berprinsip, tetapi kita harus sedar juga bahawa kita terus dinilai oleh setiap lapisan masyarakat.

“Apakah kata-kata kita itu sejajar dengan perbuatan atau tindakan,” katanya ketika dihubungi Ismaweb.net, hari ini.

Beliau berkata demikian mengulas jawapan Parlimen oleh Timbalan Menteri di Jabatan Perdana Menteri (Hal Ehwal Agama) yang juga Exco Pemuda PAS Kelantan, Ahmad Marzuk Shaary bahawa sebarang cadangan penambahbaikan berkaitan penggubalan undang-undang perlu selaras dengan Perlembagaan Persekutuan.

Ahmad Marzuk menjawab pertanyaan lisan Anggota Parlimen Tampin, Hasan Bahrom, berkenaan sama ada kerajaan berhasrat untuk membentangkan RUU tersebut buat kali kedua, serta bila ia akan dibuat dan bagaimana ia akan dilaksanakan.

Selain itu, Hasan juga meminta kerajaan menjelaskan sebab jika ia tidak berhasrat untuk berbuat demikian.

Mengulas respon timbalan menteri itu, Ustaz Zamani berkata, beliau amat berharap dengan terbentuknya Muafakat Nasional (MN) ini, ia akan menjadi lebih bertenaga, malah setiap pemimpin UMNO dan PAS lebih berwibawa untuk memperkasakan agenda ummah dan negara, termasuk RUU355.

“Saya tidak nampak halangan yang besar untuk membawa RUU355 ini sebabnya sudah menjadi kerajaan kecuali UMNO dan PAS (MN) masih nak merujuk kepada MCA dan mendapatkan restunya,” katanya.

Beliau menasihatkan, pemimpin-pemimpin di dalam MN supaya tidak membawa agenda kepartian.

“Lihat DAP walaupun diberi peluang 22 bulan menjadi kerajaan, mereka tidak teragak agak membawa agenda bangsanya, mohon pemilikan tanah sampai 999 tahun.

“Berjaya atau tidak itu bukan persoalan tetapi semangat bersungguh sungguh itu yang ditonjolkan okeh mereka kepada bangsa mereka,” katanya lagi.


Pengganas Israel dengki lepas gas pemedih mata dalam himpunan Palestin

BAITULMAQDIS, 13 Ramadan 1442H, Ahad – Rakyat Palestin terus menjadi mangsa keganasan rejim penjajah Israel dalam pertempuran di Tebing Barat yang diduduki, semalam.

Kementerian Kesihatan dalam satu kenyataan berkata, mereka yang cedera dirawat akibat terhidu gas pemedih mata di Nablus, utara Tebing Barat.

Pertempuran malam Sabtu tercetus di bandar itu semasa perhimpunan diadakan oleh rakyat Palestin yang mengikuti solat sunat tarawih.

Tentera Israel melepaskan gas pemedih mata bagi menyuraikan penunjuk perasaan.

Bantahan diadakan di beberapa bandar di seberang Tebing Barat yang diduduki pada Sabtu bagi menunjukkan sokongan kepada rakyat Palestin yang tinggal di Baitulmaqdis Timur, di tengah-tengah serangan peneroka dan percubaan tentera Israel untuk mengehadkan kehadiran mereka di Kota Lama Baitulmaqdis.

Lebih 100 rakyat Palestin cedera dalam pertempuran dengan tentera Israel dan penduduk tempatan di Baitulmaqdis sejak Khamis.

Selain itu, beberapa kumpulan ekstremis Yahudi menggesa untuk menyerang warga Palestin sebagai tindak balas ‘serangan rakyat Palestin terhadap rakyat Israel di bandar’ – menurut dakwaan mereka. – Agensi


Audio tular tanda PRU15 hampir tiba?

BEBERAPA perkembangan politik tanah air yang boleh memberikan gambaran mengenai dekatnya PRU15 yang bakal tiba:

1) Sarawak dan Sabah diiktiraf sebagai wilayah (bukan lagi negeri)

2) Bocornya perbualan Datuk Seri Dr Ahmad Zahid Hamidi dan  Datuk Seri Anwar Ibrahim

3) Beberapa Ahli Parlimen lompat parti

4) Gerakan diterima masuk Perikatan Nasional (PN)

5) MCA nyatakan sokongan tak berbelah bahagi kepada Tan Sri Muhyiddin Yassin dan kerajaan PN

6) UMNO dan PAS memperkukuhkan persepakatan Muafakat Nasional (MN) melalui beberapa majlis rasmi dan kenyataan pemimpin parti

7) PAS bincang pembahagian kerusi dengan Bersatu

8) Semakin banyak bantuan sara hidup diberikan oleh kerajaan kepada rakyat

9) Semakin ramai Ahli Parlimen turun padang dan menyampaikan pelbagai jenis bantuan dan projek pembangunan di kawasan masing-masing

10)  Tun Dr Mahathir Mohamad semakin senyap dan menyepi (ada strategi rahsia?)

Apa komen anda semua?

Ahli Jawatankuasa Pusat BERJASA
 Ir Ts Muhammad Lukman Al Hakim


‘Lebih baik pinjam dengan pusat zakat daripada hutang bank’

Oleh Siti Fatimah Ishak

BANGI, 21 Syaaban 1444H, Selasa – Langkah membenarkan pencarum Kumpulan Wang Simpanan Pekerja (KWSP) menggunakan simpanan persaraan sebagai cagaran membuat pinjaman bank, hanya memburukkan lagi masalah rakyat yang terhimpit kos sara hidup.

Kerajaan sepatutnya mengetengahkan langkah atau kaedah yang lebih ‘bijak’, bukannya menjebakkan lagi rakyat dengan hutang bank.

Jika alasan untuk ‘membantu rakyat terdesak’, Yang Dipertua Isma Sepang, Ibrahim Hassan berpendapat, adalah lebih baik jika kerajaan memberi peluang kepada golongan ini meminjam dengan pusat zakat.

“Pada saya, daripada berhutang dengan bank, lebih baik meminjam dengan pusat zakat dan jadikan KWSP sebagai cagaran.

“Fokusnya, peminjam adalah daripada kalangan yang betul-betul memerlukan. Selain itu, peminjam akan berasa insaf untuk membayar kerana ianya duit zakat.

“Peminjam akan berhati-hati dalam menggunakan duit zakat. Hanya untuk keperluan yang patuh Syariah,” katanya kepada Ismaweb.net hari ini.

Ibrahim menjelaskan, tujuan zakat itu sendiri adalah untuk membantu asnaf keluar daripada keadaan susah atau kemiskinan.

Maka, ini peluang terbaik untuk memperkasakan fungsi zakat supaya lebih dekat dalam masyarakat dan boleh digunakan semula setelah peminjam mampu bayar.

“Berbeza jika pinjam dengan bank, jika sudah disenarai hitam sudah tentu tidak layak dan jika layak, hanya akan menambah beban kewangan dengan kadar keuntungan yang perlu dibayar,’ katanya.

Sebelum ini, Datuk Seri Anwar Ibrahim memaklumkan kerajaan bercadang memperkenal kaedah yang membenarkan pencarum membuat pinjaman bank dengan menggunakan wang caruman di KWSP sebagai cagaran.

Kaedah itu katanya, hanya diberikan kepada individu tertentu dan tertakluk sebagai kes mendesak.

Bagaimanapun langkah berkenaan dikritik pelbagai pihak kerana menganggap tindakan itu boleh menambah beban hidup dan melanggar akta.

Namun, Perdana Menteri mempertahankannya dengan menegaskan, cagaran pinjaman peribadi ini tidak bercanggah dengan Akta KWSP 1991.


Kelantan kesan kes pertama varian Delta

KOTA BHARU, 15 Zulhijjah 1442H, Ahad – Kelantan mengesan kes pertama varian Delta melibatkan seorang wanita di Pasir Puteh yang disahkan positif dua hari lepas.

Pengerusi Jawatankuasa Kerajaan Tempatan, Perumahan dan Kesihatan Negeri, Dr Izani Husin berkata, wanita berkenaan juga pernah dijangkiti COVID-19 sebelum ini.

Beliau berkata, perkembangan ini amat membimbangkan, justeru beliau menyeru seluruh penduduk Kelantan supaya lebih berwaspada dan meningkatkan tahap pematuhan prosedur operasi standard (SOP) bagi mengelak jangkitan.

“Kerjasama rakyat termasuk para pemimpin dalam aspek pematuhan SOP amat penting bagi membendung penularan virus ini.

“Sekiranya tiada urusan penting jangan tubik (keluar) dan jangan kederak (bersiar-siar),” katanya dalam persidangan media di pejabatnya di Kompleks Kota Darul Naim, di sini hari ini.

Setakat semalam, Kelantan mencatatkan 502 kes positif baharu dan 2,625 kes masih dalam rawatan. – Bernama


UMNO ‘lega’ DAP tak calonkan Tony Pua dalam PRN

BANGI, 7 Zulhijjah 1444H, Isnin – UMNO menyuarakan kelegaan apabila rakan gabungannya, DAP memberi jaminan tidak meletakkan Tony Pua sebagai calon dalam Pilihan Raya Negeri (PRN), nanti.

Setiausaha Agung UMNO, Datuk Dr Asyraf Wajdi berkata, beliau telah dimaklumkan perkara berkenaan selepas dihubungi rakan sejawatnya, Anthony Loke.

“Setiausaha Agong DAP hubungi saya dan memberi jaminan Tony Pua tidak akan diletakkan sebagai calon DAP dalam PRN akan datang sebagaimana gesaan saya semalam. Terima kasih YB Anthony Loke Siew Fook,” tulisnya dalam catatan Facebook.

Sebelum ini, Pengerusi MARA itu mendesak kepimpinan DAP supaya tidak mencetuskan lagi huru-hara lagi dengan meletakkan Ahli Parlimen kontroversi itu sebagai calon demi menjaga keharmonian gabungan politik berkenaan.

Terdahulu, Tony Pua menggelar Barisan Nasional (BN) yang kini bersama Pakatan Harapan (PH) dalam Kerajaan Perpaduan sebagai ‘corrupt coalition’ atau pakatan ‘korup’.

Pua dilaporkan mahu Perdana Menteri, Datuk Seri Anwar Ibrahim mencari jalan untuk menubuhkan kerajaan PH sahaja tanpa kerjasama dengan BN khususnya.

Pua juga menyuarakan harapan supaya PH selepas ini dapat membentuk kerajaan sendiri dalam kalangan komponen gabungan itu, tanpa membabitkan UMNO dan BN sekiranya gabungan itu menang dalam Pilihan Raya Umum (PRU) akan datang.


Banjir: Mersing pulih, mangsa di 3 negeri terus menurun

KUALA LUMPUR, 18 Syaaban 1444H, Sabtu – Jumlah mangsa banjir di tiga negeri terus mencatatkan penurunan setakat 2 petang ini, dengan antara lain menyaksikan keadaan banjir di daerah Mersing, Johor kembali pulih.

Di JOHOR, Jawatankuasa Pengurusan Bencana Negeri (JPBN) memaklumkan kesemua mangsa di daerah Mersing dibenarkan pulang ke kediaman masing-masing.

Menurut JPBN, jumlah mangsa banjir menurun sedikit kepada 44,779 orang setakat 2 petang ini, berbanding 44,937 orang yang direkodkan pada 8 pagi dengan 12,683 keluarga masih ditempatkan di 169 pusat pemindahan sementara (PPS) di empat daerah.

“Batu Pahat kekal daerah paling teruk terjejas dengan 39,951 orang daripada 11,169 keluarga; diikuti Muar dengan 2,534 orang (763 keluarga); Tangkak dengan 1,662 orang (597 keluarga); dan Segamat 632 orang (154 keluarga),” menurut kenyataan jawatankuasa itu.

Lapan sungai masih melepasi aras bahaya, antaranya Sungai Batu Pahat di Empangan Bekok (Batu Pahat) yang kini berada pada paras 19.67 meter (m);  Sungai Muar di Bukit Kepong, Muar (4.25m) dan Sungai Senggarang di Senggarang, Batu Pahat (3.53m).

Di PAHANG, Sekretariat JPBN melaporkan jumlah mangsa banjir di Rompin petang ini sedikit menurun kepada 170 orang yang ditempatkan di dua PPS berbanding 172 orang pagi tadi.

Di MELAKA,  jumlah mangsa banjir di Jasin menurun kepada 353 orang daripada 90 keluarga pada 2 petang ini berbanding 380 orang daripada 99 keluarga pada 8 pagi tadi.

Sekretariat JPBN memaklumkan  kesemua mangsa ditempatkan di lima PPS, antaranya di Sekolah Kebangsaan (SK) Seri Mendapat yang melibatkan 25 mangsa daripada tujuh keluarga.

“Seramai 122 orang daripada 29 keluarga ditempatkan di SK Parit Penghulu, 29 orang daripada 13 keluarga di SK Parit Gantong, 155 orang daripada 37 keluarga di SK Batu Gajah dan 22 orang daripada empat keluarga di SK Sungai Rambai,” menurut kenyataan itu.- Bernama


Selamatkan negara, DAP saran PH-UMNO tepi perseteruan silam

BANGI, 14 Zulkaedah 1442H, Jumaat – Biarpun UMNO sebelum ini berulang kali menafikan akan berlaku sebarang bentuk kerjasama dengan Pakatan Harapan (PH) khususnya DAP, apakah desas-desus itu hanya polemik atau ia benar-benar wujud rancangan ke arahnya?

Ini kerana, DAP mendakwa penjajaran baharu politik antara PH dengan Ahli Parlimen parti lain, termasuk UMNO perlu wujud demi agenda lebih besar, kononnya untuk menyelamatkan negara daripada pemerintahan Perikatan Nasional (PN).

Ahli Dewan Undangan Negeri (ADUN) Sungai Pelek, Ronnie Liu mendakwa, kegagalan Perdana Menteri, Tan Sri Muhyiddin Yassin mentadbir menjadi faktor mengapa PH perlu bekerjasama dengan Ahli Parlimen parti lain termasuk seteru tradisinya, UMNO.

Beliau mendakwa bimbang jika PH berpegang kepada prinsip tidak mahu bekerjasama dengan sesiapa, Muhyiddin akan terus memerintah kerana tiada tekanan walaupun terbukti telah gagal.

“Kalau dibiarkan beliau terus memerintah, ia akan membawa kepada keadaan lebih teruk.

“Muhyiddin sekarang berdepan tiga krisis – pertama, kestabilan politik; kedua, wabak COVID-19 dan ketiga, ekonomi,” katanya seperti dilapor portal Free Malaysia Today (FMT).

Ronnie mendakwa, walaupun kerjasama PH-UMNO adalah bukan sesuatu yang mudah, namun jika PN dibiarkan terus memerintah keadaan akan menjadi lebih buruk berbanding zaman PH dan Barisan Nasional (BN).

Beliau mengakui, bukan semua pemimpin dan akar umbi yang boleh menerima kerjasama itu memandangkan telah wujud sejarah permusuhan politik yang begitu lama antara kedua-dua parti terbabit.

“Saya sedar ada pemimpin dan ahli dalam PH tidak senang dengan kerjasama dengan  UMNO kerana bimbang UMNO tidak boleh dipercayai, ada rekod rasuah dan sebagainya.

“Tetapi di pihak UMNO juga ada pemimpin dan ahli tidak suka dengan PH, terutamanya DAP kerana anti-Melayu dan anti-Islam seperti dimomokkan sebelum ini,” dakwa Ronnie.

Demi menyelamatkan negara, Ronnie mendakwa penyokong DAP, PKR, Parti Amanah Negara (PAN) dan UMNO perlu berlapang dada dan ketepikan perasaan lampau yang melihat perseteruan silam antara PH-UMNO.

“Dulu kita pernah kerjasama dengan Dr Mahathir Mohamad dan berjaya jatuhkan Najib Razak, sekarang apa salahnya kita bersama-sama menjatuhkan kerajaan Muhyiddin sebab sudah gagal,” katanya.


Halang laungan azan, negara haram Israel tutup menara masjid

AMMAN, 3 Ramadan 1442H, Khamis – Jordan mengecam tindakan sabotaj polis Israel yang mengunci pintu di empat menara masjid al-Aqsa di Baitulmaqdis.

Kebiadaban polis negara penjajah itu dilakukan bagi menghalang umat Islam melaungkan azan ketika tibanya waktu solat.

Ketika kejadian, pegawai wakaf yang sedang bertugas mengawal masjid berkenaan enggan mematikan pembesar suara pada hari pertama bulan Ramadan.

Jurucakap Kementerian Luar Negeri Jordan, Daifallah Al-Fayez menyifatkan tindakan Israel itu sebagai suatu provokasi terhadap umat Islam di seluruh dunia, selain pelanggaran undang-undang antarabangsa dan status quo sejarah.

Daifallah berkata, masjid al-Aqsa adalah tempat suci umat Islam dan Jabatan Wakaf Baitulmaqdis adalah satu-satunya pihak berkuasa yang ditugaskan mengawal segala urusan di masjid berkenaan.

Sebelum ini, negara haram Israel telah banyak menandatangani perjanjian antarabangsa yang mewajibkannya menghormati tempat-tempat suci.

Sementara itu, Ketua Jawatankuasa Islam-Kristian Baitulmaqdis, Hanna Isa berkata, tindakan kejam Israel itu telah melanggar Konvensyen Roma
1998.

Beliau turut menyeru masyarakat antarabangsa untuk menggesa Israel bertanggungjawab atas tindakannya.

Selain itu, Presiden Gabungan Krisitian Nasional di Tanah Suci, Dimitri Diliani berkata, insiden itu adalah usaha untuk menghalang kebebasan beragama dengan menyerang tempat-tempat suci Islam.

“Ini juga adalah gambaran dasar rasis oleh penjajah Israel yang tidak dapat menerima sesiapa yang bukan daripada keturunan Yahudi,” katanya. – Agensi


Pemuda UMNO akui kekok kongsi pentas dengan PH

BUKIT MERTAJAM, 26 Zulhijjah 1444H, Sabtu – Selepas sekian lama menjadi seteru kepada DAP, UMNO mengakui agak kekok apabila berkongsi pentas buat pertama kali pada Pentas Anak Muda Madani Pulau Pinang, semalam.

Pengakuan itu disuarakan Ketua Pemuda UMNO, Dr Akmal Salleh ketika hadir ke program berkenaan bersama pimpinan Pakatan Harapan (PH).

Beliau bagaimanapun menganggap perkongsian ini sebagai permulaan untuk bekerjasama.

“Ini adalah pentas pertama kita dengan PH di peringkat nasional yang bermula di Parlimen Permatang Pauh.

“Semestinya kekok, jika tak kekok tu, saya rasa bohonglah. Ini kerana, kita tidak pernah kongsi pentas bersama Kerajaan PH.

“Bagaimanapun, semuanya akan bermula dengan langkah pertama. Moga langkah pertama ini dapat memberi manfaat kepada rakyat, bukan saja kepada parti politik tetapi kepentingan orang muda hari ini dan bagaimana kita mahu majukan rakyat,” katanya.

Program berkenaan dihadiri lebih 200 orang yang diadakan di Bilik Gerakan Utama N12 Penanti di Guar Perahu, yang menampilkan beberapa pemimpin.

Ia terdiri daripada beberapa pemimpin antaranya Ketua Angkatan Muda Keadilan (AMK), Adam Adli Abdul Halim; Naib Ketua Angkatan Muda Harapan, Young Syefura Othman dan wakil daripada Parti Amanah Negara (Amanah), Muhammad Faiz Fadzil.

Pada masa sama, Dr Akmal berharap sokongan yang ditampilkan anak muda di Pulau Pinang perlu dikekalkan sehingga hari pengundian.


Isu kalimah Allah: Pengulangan Council of Nicea?

ALLAH menyifatkan sikap dilaknat  Yahudi dengan مِّنَ الَّذِينَ هَادُوا يُحَرِّفُونَ الْكَلِمَ عَن مَّوَاضِعِهِ” mengubah (atau menukar ganti) Kalamullah (isi kitab Taurat), dari tempat dan maksudnya yang sebenar”.

2. Sepertimana sejarah Kristian yang jelas mengubah maksud Tuhan di dalam Council of Nicea seterusnya membina konsep Triniti, perkara sama sedang berlaku atas keputusan mahkamah.

3. Cuma bezanya keputusan Council of Nicea dilakukan di Negara Pagan Rom, dan keputusan kali ini di Negara ‘Islam’ Malaysia, di tangan hakim beragama Islam, dan bukan di tangan Constantine yang dibaptis ketika meninggal dunia.

4. Apakah kesan perubahan ini? Strategi thaghut (musuh Islam) seperti “kontekstualasi” dan “semantic infiltration” adalah pengembangan sifat Yahudi, yang mencairkan keimanan kepada kebenaran dengan mengubah maksud bagi perkataan-perkataan tertentu.

5. Serangan terhadap Islam cukup dahsyat dalam konteks ini, contohnya pasca 11 September 2001, maka perkataan “Jihad” yang mempunyai nilai perjuangan yang tinggi, dari membina hati yang kental, sehingga mengorbankan jiwa untuk negara dan agama, ditukar menjadi naratif “terorism”, akhirnya generasi menjadi hilang kefahaman dan keinginan berjihad.

6. Walaupun hati yang sanggup berkorban jiwa untuk negara adalah sesuatu yang terpuji, maka lahirlah generasi yang hanya pandai “menyedut seperti parasit” meminta gaji tinggi itu dan ini, namun tidak mengerti erti pengorbanan kepada keluarga mahupun negara.

7. Perkataan Allah pula cuba diletakkan sebagai “terjemahan bahasa” kepada Tuhan, seolah semua “tuhan” boleh menggunakan perkataan Allah, walaupun Allah adalah bahasa arab, tiba-tiba mereka yang begitu anti dengan bahasa arab ingin menggunakan bahasa arab. Hipokrasi kemunafikan kristianisasi yang cukup jelas.

8. Tujuan akhir pencipta nafsu kesesatan ini sama, iaitu ingin menghilangkan tuhan sebenar (Allah) di dalam kehidupan manusia, dengan menganggap seolah-olah Tuhan boleh dibuat main, nak ubah-ubah sesuka hati, nak guna sesuka hati, nak ikut sesuka hati, nak buang sesuka hati.

9. Sedangkan kita diajar sejak kecil, tulisan nama Allah dijaga dengan penuh beradab; diletakkan di atas melebihi para berjalan, tidak dilangkah, tidak dipijak, tidak dibawa masuk ke tandas, tidak ditulis sesuka hati, malah dilupuskan melalui tatacara patuh syarak… tidakkah kita berasa sedih dan sensitif andai diletakkan di dalam sebuah kitab yang telah diselewengkan?

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


Buka sempadan perkara terakhir bagi kekang penularan COVID-19

PUTRAJAYA, 9 Muharram 1442H, Jumaat – Pembukaan semula pintu sempadan negara kepada pelancong asing adalah perkara terakhir yang dilihat kerajaan untuk terus mengekang penularan wabak COVID-19 dan kes baharu, kata Menteri Kanan (Kluster Keselamatan) Datuk Seri Ismail Sabri Yaakob.

Katanya kerajaan sebelum ini sedang meneliti rayuan untuk kemasukan tukang masak dari Thailand dan pembantu rumah dari Indonesia, namun perkara itu ditangguh buat sementara, susulan situasi terkini COVID-19 yang banyak melibatkan kes import hingga mencetuskan penularan baharu dalam negara.

“Keputusan Mesyuarat Khas Menteri semalam kita akan lebih tegas dari segi pembukaan sempadan negara sebab banyak negara yang dulu mula santai tetapi dah tutup balik kerana kes import yang berlaku,” katanya mengulas gesaan Ketua Pegawai Eksekutif Kumpulan AirAsia Tan Sri Tony Fernandes supaya pemimpin negara ASEAN yang berstatus hijau menimbang pembukaan semula sempadan negara.

Ismail Sabri yang ditemui media selepas menyempurnakan Majlis Graduasi Kursus Maktab Pertahanan Angkatan Tentera (MPAT) Siri 40/2020 di sini hari ini berkata setakat hari ini, tiada negara yang boleh dianggap zon hijau.

Katanya, kerajaan sebelum ini mengenal pasti enam negara zon hijau COVID-19 bagi pembukaan semula sempadan negara secara bersyarat iaitu Singapura, Brunei, New Zealand, Jepun, Australia dan Korea Selatan namun ia akan dilihat semula kerana beberapa negara termasuk Korea Selatan dan Australia juga menghadapi peningkatan kes COVID-19.

Walaupun rakyat Malaysia dan Singapura kembali rentas sempadan baru-baru ini, namun kategori itu adalah terhad kepada rakyat Malaysia yang terkandas di republik itu dan urusan perniagaan, katanya.

Bagi kira-kira 250,000 pekerja rakyat Malaysia yang berulang-alik secara harian ke Singapura, katanya isu berkenaan masih dibincangkan dan belum dibenarkan kerajaan Singapura. – Bernama


Had maksimum 120 jemaah bagi solat jumaat, fardu di Perak

IPOH, 27 Jamadilakhir 1442H, Selasa –  Sultan Perak Sultan Nazrin Shah memberi perkenan had maksimum jemaah untuk solat Jumaat, solat fardu dan solat jenazah di masjid serta surau  dinaikkan kepada 120 orang berbanding 40 sebelum ini, tidak termasuk ahli jawatankuasa dan pegawai rumah ibadat berkenaan sepanjang tempoh Perintah Kawalan Pergerakan.

Yang Dipertua Majlis Agama Islam dan Adat Melayu Perak (MAIPk) Datuk Seri Mohd Annuar Zaini berkata, Sultan Nazrin memberi perkenan itu berlandaskan nasihat Jawatankuasa Fatwa Negeri Perak serta pandangan Kementerian Kesihatan dan Majlis Keselamatan Negeri Perak.

Bagaimanapun, katanya, bagi kawasan yang dikenakan Perintah Kawalan Pergerakan Diperketatkan semua aktiviti agama termasuk solat Jumaat dan solat jemaah di masjid dan surau adalah tidak dibenarkan.

Menurut Mohd Annuar, bagi Masjid Sultan Idris Shah yang juga masjid negeri, Masjid Sultan Azlan Shah Ipoh serta Masjid Ubudiah Kuala Kangsar dan masjid-masjid utama di setiap daerah dibenarkan menerima had maksimum 250 jemaah.

“Masjid dan surau dalam kawasan kem tentera, kem polis, kampus universiti, maktab, kolej dan politeknik had maksimum jemaah adalah 250 orang dengan keutamaan dan dibataskan kepada anggota kem serta warga kampus,” katanya dalam kenyataan di sini hari ini.

Menurut Mohd Annuar, kebenaran solat Jumaat diadakan di semua masjid dan surau termasuk di kem tentera, kem polis, bangunan pejabat, institusi, universiti, maktab, sekolah, syarikat dan kilang bertujuan membolehkan lebih ramai jemaah berpeluang menunaikan solat itu.

Katanya jemaah yang dibenarkan terhad kepada lelaki warganegara Malaysia  berumur 16 hingga 70 tahun dan mereka dinasihatkan membawa beg menyimpan kasut yang boleh dibawa ke dalam masjid dan surau.

Menjelas lanjut, Mohd Annuar berkata, aktiviti agama berunsur ilmu dibenarkan di masjid dan surau selepas solat maghrib sementara menunggu waktu solat isyak dan ia perlu dihentikan selepas itu.

Selain itu, sementara menunggu azan solat Jumaat, aktiviti kuliah ilmu boleh diadakan tidak melebihi 20 minit manakala acara jamuan dalam masjid dan surau termasuk di perkarangan adalah dilarang di samping jemaah perlu mematuhi penjarakan fizikal.

Mohd Annuar berkata, Sultan Nazrin memahami hasrat umat Islam mahu mengimarahkan rumah-rumah Allah dan beribadah secara berjemaah namun baginda perlu mengutamakan faktor keselamatan serta kesihatan jemaah serta menimbangkan tugas berat dihadapi petugas Kementerian Kesihatan dalam menangani COVID-19.

“Perkenan baginda untuk menambah atau mengurangkan bilangan jemaah tertakluk kepada status semasa penularan wabak COVID-19 di Perak dan baginda menzahirkan titah nasihat agar semua masjid dan surau menganjurkan solat hajat secara harian, memohon bencana kesihatan yang melanda dunia ketika ini berjaya dibendung dan kehidupan insan kembali normal,” katanya.  -Bernama


Sepanyol alami gelombang panas ke-2

MADRID, 12 Zulhijjah 1443H, Selasa – Sepanyol mengalami gelombang panas kedua dengan 30 wilayah diletakkan dalam keadaan berwaspada oleh Agensi Meteorologi Negeri (AEMET).

Suhu dijangka mencecah hingga 43 darjah Celsius di Badajoz barat daya Sepanyol dan lebih 40 darjah Celsius di wilayah seperti Seville, Cordoba, Jaen dan Caceres – yang semuanya diletakkan pada tahap amaran jingga.

Sementara, kebanyakan kawasan barat daya dan tengah Sepanyol berada di bawah amaran oren atau kuning dengan suhu diramalkan mencecah 38 darjah Celsius di ibu negara Madrid.

Manakala wilayah tengah lain seperti Avila, Salamanca, Segovia, Soria atau Valladolid semuanya berada dalam amaran kuning.

Suhu dijangka kekal tidak berubah setakat Isnin namun boleh meningkat lebih tinggi pada Selasa apabila AEMET menaikkan tahap amaran daripada kuning kepada oren untuk wilayah Zamora, Valladolid dan Salamanca.

Gelombang haba pertama yang berlaku selama lebih seminggu di beberapa bahagian negara itu pada Jun lalu juga dianggap antara paling awal dalam rekod.

Gelombang pertama itu menyaksikan suhu meningkat lebih 44 darjah Celsius di Jaen dan 43 darjah Celsius di Taledo, selatan Madrid.

Disebabkan suhu tinggi yang luar biasa, Sepanyol terjejas teruk akibat kebakaran hutan dengan lebih 19,000 hektar musnah setakat ini, iaitu dua kali ganda purata berbanding beberapa tahun sebelumnya.

Cuaca panas melampau dan kadar hujan yang lebih rendah menyebabkan rizab air Sepanyol menurun ke paras membimbangkan.-  Agensi


Semakin banyak maahad tahfiz bakal ditutup jika tidak dibantu

BANGI, 1 Rabiulawal 1443H, Jumaat – Lebih 80 peratus maahad tahfiz di seluruh negara ketika ini terkesan dengan pandemik COVID-19.

Lebih membimbangkan semakin banyak lagi bakal ditutup jika tidak dibantu secara serius oleh pihak kerajaan.

Pengasas Maahad Tahfiz Al Quran Qasimul Ulum (MATAQU), Ustaz Alauddin Ishak berkata, jika dihitung secara keseluruhannya, sudah lebih 1,000 buah berada di negeri-negeri lain dan kesemuanya sangat terkesan dan memerlukan bantuan segera dari pihak kerajaan.

Menceritakan pengalaman sendiri, beliau berkata, salah satu punca pertambahan perbelanjaan maahad tahfiz kerana terpaksa menyewa empat lot kedai bagi memenuhi dan mematuhi prosedur operasi standard (SOP) ditetapkan.

“Kalau secara umum tidak mengambil kira musim pandemik ketika sebelum PKP ini, kewangan kami alhamdulillah, tidak ada isu-isu yang besar seperti sekarang.

“Sudah 20 tahun kami menguruskan maahad tahfiz ini dengan kos pembangunan lebih kurang RM2 juta untuk membuat kompleks maahad tahfiz.

“Malah, sebelum pandemik kami ada pelajar sekitar 240 pelajar dan dapat menampung kapisiti melebihi 300 pelajar,” katanya seperti dilapor Samudera.my.

Beliau menjelaskan, walaupun pelajar semakin ramai, semua kos perbelanjaan masih boleh ditampung sendiri sebelum ini kerana kos penjimatan beroperasi di dalam bangunan sendiri dan tidak menyewa.

Bahkan, kewangan juga bertambah kukuh seiring dengan pertambahan pelajar sehingga lebihan kos dapat disimpan untuk digunakan sebagai dana kecemasan dan sebagainya.

Bagaimanapun, apabila negara dikenakan PKP, kewangan pengurusan maahad tahfiz itu pada peringkat awalnya terpaksa ditanggung sendiri oleh beliau dan isteri.

“Sehingga kini, kami juga sudah mula menghadapi masalah kerana kekurangan dana perbelanjaan disebabkan ramai ibu bapa yang terjejas ekonomi dan mereka tidak dapat membayar yuran,” katanya.

Beliau tidak menafikan bahawa kerajaan Pusat dan kerajaan negeri ada juga membantu maahad tahfiz sekarang ini.

“Tetapi kita berharap kerajaan memudahcarakan urusan-urusan berkaitan pentadbiran dengan maahad tahfiz,” katanya.


Dewan Rakyat lulus usul bentuk jawatankuasa teliti perkara berkaitan lompat parti

KUALA LUMPUR, 9 Ramadan 1443H, Isnin – Dewan Rakyat hari ini meluluskan usul pembentukan Jawatankuasa Pilihan Khas untuk membuat syor berhubung pindaan Perlembagaan Persekutuan berkaitan larangan Ahli Dewan Rakyat bertukar parti.

Jawatankuasa itu dianggotai 11 Ahli Parlimen kerajaan dan pembangkang yang akan dipengerusikan Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar.

Ahli Parlimen kerajaan yang menganggotai jawatankuasa itu ialah Datuk Seri Azalina Othman Said (BN-Pengerang), Datuk Seri Mohamed Nazri Abdul Aziz (BN-Padang Rengas), Datuk Seri Hamzah Zainuddin (Bersatu-Larut), Datuk Seri Takiyuddin Hassan (PAS-Kota Bharu) dan Lukanisman Awang Sauni (GPS-Sibuti).

Wakil pembangkang pula melibatkan Gobind Singh Deo (PH-Puchong), Mohamed Hanipa Maidin (PH-Sepang), Datuk Seri Madius Tangau (UPKO-Tuaran), Datuk Seri Saifuddin Nasution Ismail (PH-Kulim Bandar Baharu) dan Datuk Ignatius Dorell Leiking (Warisan-Penampang).

Wan Junaidi ketika membentangkan usul itu berkata, jawatankuasa berkenaan akan meneliti dan memberi pengkhususan terhadap tafsiran bagi sekatan-sekatan ke atas hak untuk membentuk persatuan yang diberikan oleh perenggan (c) Fasal 1 Perkara 10 Perlembagaan Persekutuan berhubungan dengan keahlian dalam parti politik Ahli Dewan Rakyat dan Ahli Dewan Undangan Negeri.

Jawatankuasa itu juga akan meneliti cadangan memansuhkan Perkara 48 (6) termasuk mana-mana pindaan lain kepada Perlembagaan Persekutuan yang dianggap perlu selain menyediakan penyata  mengandungi cadangan rang undang-undang berkaitan larangan Ahli Dewan Rakyat bertukar parti serta pindaan Perlembagaan berkaitan dalam tempoh sebulan.

Wan Junaidi berkata, jawatankuasa itu boleh melanjutkan tempoh itu sekiranya perlu.

Beliau berkata, jawatankuasa itu boleh menjemput mana-mana pihak seperti Ahli-Ahli Parlimen, pakar perundangan dan perlembagaan, badan bukan kerajaan (NGO) dan masyarakat madani serta individu lain untuk hadir dalam persidangan dari semasa ke semasa.

“Jawatankuasa ini berhak untuk menentukan penjadualan persidangan mereka sendiri sama ada diadakan di Parlimen atau di mana-mana tempat lain mengikut kesesuaian,” katanya.

Terdahulu, Mesyuarat Khas Dewan Rakyat hari ini diadakan bagi membentang dan membahaskan Rang Undang-Undang Perlembagaan (Pindaan) (No. 3) 2022.

Rang undang-undang itu antara lain berkaitan pindaan kepada Perkara 10 Perlembagaan Persekutuan dengan memasukkan punca kuasa bagi membolehkan suatu akta khusus berhubung larangan Ahli Dewan Rakyat bertukar parti, digubal dan diluluskan di Parlimen.

Namun, sebelum Mesyuarat Khas itu bermula, satu mesyuarat antara kerajaan dan Pakatan Harapan (PH) yang dipengerusikan Perdana Menteri Datuk Seri Ismail Sabri Yaakob, diadakan dengan tiga perkara dipersetujui kedua-dua pihak.

Ia melibatkan penelitian dan pengkhususan tafsiran bagi larangan ahli Dewan Rakyat bertukar parti; cadangan memansuhkan Perkara 48(6) Perlembagaan Persekutuan termasuk mana-mana pindaan lain kepada Perlembagaan Persekutuan yang dianggap perlu dan menggubal suatu undang-undang khusus berkaitan larangan ahli Dewan Rakyat bertukar parti.

Wan Junaidi ketika membentangkan rang undang-undang itu, berkata perkara tersebut akan dikemukakan untuk perbincangan dan pertimbangan Jawatankuasa Pilihan Khas yang akan dilantik oleh Dewan Rakyat.

Mesyuarat Khas itu diteruskan dengan 59 Ahli Dewan Rakyat mengambil bahagian dalam perbahasan rang undang-undang berkenaan dan selepas selesai sesi penggulungan oleh Wan Junaidi, Timbalan Yang Dipertua Dewan Rakyat, Datuk Seri Mohd Rashid Hasnon berkata, perkara itu tidak perlu diputuskan oleh Dewan. – Bernama


Syor hadkan lesen import daging halal kepada syarikat orang Islam

JOHOR BAHRU, 18 Rabiulakhir 1442H, Jumaat – Menghadkan lesen mengimport daging halal kepada syarikat yang dimiliki orang Islam adalah antara perubahan drastik yang perlu dilakukan oleh kerajaan.

Perkara itu penting bagi mengelakkan kegiatan kartel yang menyeludup daging sejuk beku dengan memalsukan dokumen serta logo halal, kata Mufti Negeri Johor, Datuk Yahya Ahmad.

Katanya, perbuatan memalsukan makanan haram bagi umat Islam dengan menggunakan label halal adalah sangat melampau.

Beliau berkata, negara ini tidak lagi boleh bergantung kepada pengesahan halal daripada negara pengeksport semata-mata.

“Perkara ini perlu perhatian dan diambil tindakan oleh pihak berkenaan. Ini kerana terdapat sesetengah negara pengeksport pengesahan halal hanya dikeluarkan oleh pertubuhan masyarakat Islam di negara berkenaan sahaja.

“Keupayaan mereka untuk mengesahkan daging sembelihan yang halal mengikut standard masih tidak dapat diyakini sepenuhnya.

“Sebaliknya perlu sentiasa merujuk bagi mendapatkan pengesahan kepada Jabatan Agama Islam negeri dan JAKIM (Jabatan Kemajuan Islam Malaysia) selaku pihak berautoriti yang memproses dan mengeluarkan persijilan halal,” katanya.

Baru-baru ini, terbongkar taktik jahat kartel yang menyeludup daging sejuk beku dari China, Ukrain, Brazil dan Argentina sebelum membungkus semula daging itu dengan logo halal lalu menjualnya ke pasaran seluruh Malaysia.

Hasil risikan Jabatan Perkhidmatan Kuarantin dan Pemeriksaan Malaysia (Maqis), kartel berkenaan dipercayai menyamar sebagai syarikat pembekal daging sejuk beku, dan menjadikan sebuah gudang di Senai, Johor Bahru sebagai lokasi membuat label dan cap palsu yang kemudiannya ditampal pada kotak daging yang telah dibungkus semula itu.

Tindakan untuk menyakinkan pemborong di Malaysia kononnya bekalan daging sejuk beku itu diperoleh dari negara yang dibenarkan pengimportannya sebelum dipercayai diedar ke pasaran tempatan.

Mengulas lanjut, Datuk Yahya turut mengesyorkan kerajaan supaya menghadkan bilangan negara-negara pengeksport daging halal ke negara ini.

Jelasnya, tindakan itu boleh dilakukan selepas mengenal pasti pihak berkuasa negara terbabit mengawal dan memastikan syarikat pembekal daging mematuhi standard kualiti dan halal yang ditetapkan oleh kerajaan.

“Bilangan negara pengeksport yang banyak menyukarkan pihak berkuasa kerajaan mengawal syarikat pembekal dari negara pengeluar mematuhi standard halal yang ditetapkan di negara kita.

“Sudah sampai masanya kerajaan turut menghadkan syarikat yang diberi lesen mengimport daging halal hanya kepada syarikat yang dimiliki orang Islam sama ada pemilikan penuh atau pemegang saham terbesar.

“Hanya orang Islam sahaja yang boleh memahami sensitiviti makanan halal untuk umat Islam,” katanya


Sengaja batuk depan doktor, pesakit COVID-19 didakwa

MANAMA, 1 Zulhijjah 1441H, Rabu – Pendakwa raya Bahrain mendakwa seorang pesakit COVID-19 kerana sengaja batuk dan cuba menyebarkan penyakit berkenaan kepada doktor.

Tindakan itu dilakukan semasa dia tidak memakai pelitup muka ketika mengunjungi pusat ujian coronavirus, menurut laporan media tempatan.

Jabatan Kesihatan Awam di Bahrain melaporkan, tertuduh tiba di pusat pemeriksaan untuk melakukan ujian COVID-19 kedua setelah pemeriksaan terakhirnya mengesahkan dia positif coronavirus.

Semasa ujian kedua, tertuduh dengan sengaja menanggalkan pelitup muka dan batuk di hadapan doktor yang ada di pusat itu, selain sengaja batuk di tangannya dan kemudian dengan cepat menyentuh doktor di bahagian tubuh untuk menyebarkan coronavirus, menurut akhbar Akhbar al-Khaleej tempatan.

“Pendakwa raya telah menyoal siasat tertuduh dan mendakwanya mendedahkan orang lain kepada jangkitan, yang merupakan kesalahan di bawah Undang-Undang No. 34 tahun 2018 berkait kesihatan masyarakat, yang hukumannya hingga tiga tahun penjara dan denda sepuluh ribu dinar.

“Pendakwa raya juga memerintahkan agar dia ditahan dan penyiasatan sedang diselesaikan sebagai persiapan untuk membawa tertuduh ke mahkamah,” kata Ketua Pendakwa Raya, Adnan al-Wada’i.

Bahrain melaporkan 380 kes baru novel coronavirus pada hari Selasa.

205 daripadanya dikesan pada pekerja migran sementara 166 kes kerana bersentuhan dengan pesakit coronavirus yang ada.

Sembilan pesakit dari kes yang baru disahkan dikesan ketika tiba dari luar negara.

Sehingga Selasa, Bahrain telah mengesahkan 3,732 kes aktif, 47 daripadanya dalam keadaan kritikal. Setakat ini, 90 kes aktif dirawat di Bahrain sementara kerajaan itu telah mengesahkan 129 kematian sejak tercetusnya COVID-19.

Pemerintah Bahrain mengatakan, bulan lalu bahawa ia akan membayar 50 peratus gaji untuk pekerja syarikat swasta di sektor yang terkesan akibat wabak coronavirus.

Pihak berkuasa di Arab Saudi dan Bahrain kini sedang bersiap untuk membuka kembali jambatan King Fahd Causeway secara beransur-ansur yang menghubungkan kedua-dua negara selepas Aidiladha – Agensi


Perang Russia-Ukraine bunuh 501 kanak-kanak:UNICEF

KYIV, 13 Ramadan 1444H, Selasa – Lebih 500 kanak-kanak terbunuh di Ukraine sejak Russia melancarkan pencerobohan besar-besaran ke atas negara itu, menurut Tabung Kanak-Kanak Pertubuhan Bangsa-Bangsa Bersatu (UNICEF).

“Satu lagi peristiwa tragis untuk kanak-kanak dan keluarga Ukraine.

“Sejak meningkatnya perang pada Februari 2022, sekurang-kurangnya 501 kanak-kanak telah terbunuh,” Pengarah Eksekutif UNICEF, Catherine Russell di Twitter.

Beliau berkata, angka kematian sebenar kanak-kanak di Ukraine berkemungkinan jauh lebih tinggi daripada angka yang disahkan oleh UNICEF.

Katanya, hampir 1,000 kanak-kanak telah cedera yang meninggalkan kesan luka dan parut sehingga boleh memberi kesan kepada diri mereka untuk seumur hidup.

”Di sebalik setiap nombor adalah keluarga yang terpisah dan berubah selama-lamanya, ia sangat menyayat hati.

”Akhirnya, kanak-kanak dan keluarga memerlukan ketenangan. Ia tidak boleh datang segera,” katanya.- Agensi


Tunda dulu PRK Batu Sapi! Fikirkan nyawa rakyat

BANGI, 18 Safar 1442H, Selasa – Selepas Suruhanjaya Pilihan Raya (SPR) mengumumkan akan mengadakan Pilihan Raya Kecil (PRK) bagi mengisi kekosongan kerusi Parlimen Batu Sapi, Sabah susulan kematian penyandangnya – rata-rata netizen tidak bersetuju dan menganggap seolah-olah menempah musibah.

Tinjauan Ismaweb.net mendapati kebanyakan pengguna media sosial bimbang apa yang berlaku pada Pilihan Raya Negeri (PRN) Sabah – sehingga menyebabkan peningkatan kes COVID-19 – akan kembali berulang.

Netizen dikenali sebagai Shahreena Paramasuvaran menyarankan supaya PRK Parlimen Batu Sapi tidak diadakan kerana baginya ada atau tidak wakil rakyat, rakyat masih menderita.

“Fokus kepada ratakan lekuk kes COVID-19,” katanya.

Cik Reen pula membantah PRK diadakan dalam keadaan negara dilanda pandemik COVID-19 ketika ini.

“Sudah-sudahlah mahu buat PRK masa COVID-19 ini! Fikirkan nyawa rakyat! Kesian ‘frontliner’. Kalau ada otak itu tolonglah guna untuk berfikir!,” katanya.

“Pilihan raya memang kecil. Tetapi besar kesannya pada negara. Harap SPR fikir dulu sedalamnya sebab pandemik masih ada,” demikian pula kata Mas Zaizeli Ibrahim.

Mohd Tahir yang mendakwa pengundi di Parlimen Batu Sapi turut menolak keras PRK diadakan.

“Kalau ada PRK juga, memang kerja gila. Saya pengundi di Parlimen Batu Sapi menolak keras PRK ini dilaksanakan.

“Cari pendekatan lain. Cukuplah orang politik terdahulu. Kita harus belajar dari PRN Sabah baru-baru ini,” katanya.

Sementara itu, Hillary Nelchael HR mengesyorkan supaya kempen PRK Parlimen Batu Sapi dilakukan menerusi media sosial memandangkan proses demokrasi dan peruntukan di dalam Perlembagaan perlu dipatuhi.

Katanya, PRK merupakan salah satu keperluan untuk mengisi kekosongan di kawasan Parlimen tersebut.

“Cuma prosedur operasi standard (SOP) untuk PRK kali ini hendaklah lebih ketat, tiada ceramah, tiada gerakan rumah ke rumah. Kempen melalui media sosial seperti Facebook dan Whatsapp,” sarannya.

Terdahulu, SPR memaklumkan, PRK akan diadakan bagi mengisi kekosongan kerusi Parlimen Batu Sapi, Sabah susulan kematian penyandangnya Datuk Liew Vui Keong pada 2 Oktober lepas.

Menurut SPR, pelaksanaan PRK itu selaras dengan Perkara 54 Fasal (1) Perlembagaan Persekutuan.


Banjir Libya: Lebih 500 pasukan asing berhimpun bina hospital medan

DERNA, 2 Rabiulawal 1445H, Isnin – Agensi Pengurusan Bencana Turkiye yang tiba di Libya bagi membantu mangsa banjir kini mengambil tanggungjawab menyelaras bersama pasukan negara asing.

Timbalan Presiden Pengurusan Bencana dan Kecemasan (AFAD), Hamza Tasdelen berkata, pasukannya yang disertai 168 anggota itu tiba dengan menaiki tiga buah pesawat tentera Kementerian Pertahanan Turkiye.

Sebagai langkah pertama, pihaknya menjalankan imbasan di lapangan dan menubuhkan pusat pengurusan untuk memastikan penyelarasan.

“Kami sedang menyelaraskan delegasi asing yang tiba mengikut piawaian Kumpulan Penasihat Mencari dan Menyelamat Antarabangsa (INSARAG).

“Apabila delegasi antarabangsa tiba, mereka mendaftar di pusat pengurusan, dan kami akan menghantar ke kawasan yang ditetapkan.

“Setiap petang, semua aktiviti akan dilaporkan kepada Pejabat Penyelarasan Hal Ehwal Kemanusiaan PBB (OCHA) di Geneva,” katanya.

Tesdelen berkata, bandar yang musnah teruk kini dibahagikan mengikut kawasan untuk memudahkan tugasan di lapangan.

Sehingga kini pasukan bantuan dari Itali, Sepanyol, Tunisia, Algeria, Mesir, Emiriah Arab Bersatu (UAE) dan Jordan juga telah tiba dengan anggaran lebih 500 anggota.

Mereka akan bekerjasama mewujudkan hospital medan dan gerak kerja dianggarkan beroperasi dalam tempoh dua atau tiga hari. – Agensi


Hamas, Hezbollah bincang situasi terkini di Palestin

GAZA,27 Syaaban 1444H, Isnin – Pergerakan Perjuangan Islam Palestin (Hamas) mengadakan perbincangan dengan kumpulan Hezbollah Lubnan mengenai perkembangan di Palestin.

Delegasi Hamas diketuai Timbalan Ketua Politik, Saleh Al-Arouri mengadakan pertemuan dengan Setiausaha Agung Hezbollah, Hassan Nasrallah di Lubnan.

Kedua-dua pihak membincangkan secara serius mengenai perkembangan terkini di Palestin, terutama di Tebing Barat dan Baitulmaqdis yang sering menjadi mangsa keadaan negara haram Israel.

Mesyuarat diadakan semalam ketika ketegangan sedang memuncak di Tebing Barat sejak kebelakangan ini, ekoran serbuan berterusan di beberapa kawasan Palestin.

Protes besar-besaran berlaku di Israel sejak dua bulan lalu apabila puluhan ribu rakyatnya membantah rombakan kehakiman yang dirancang Perdana Menteri, Benjamin Netanyahu.

Setakat tahun ini, lebih 90 rakyat Palestin menjadi mangsa korban Israel, manakala 14 rakyat Israel terbunuh dalam beberapa serangan berasingan dalam tempoh sama. – Agensi


Polis Israel serang rakyat Palestin rai kemenangan Maghribi menentang Portugal

BAITULMAQDIS, 17 Jamadilawal 1444H, Isnin – Polis Israel bertindak ganas terhadap rakyat Palestin di Baitulmaqdis yang meraikan kemenangan bersejarah Maghribi menentang Portugal di suku akhir Piala Dunia pada petang Sabtu.

Rakaman dalam talian menunjukkan tentera Israel bersenjatakan belantan memukul dan mengheret rakyat Palestin meraikan kemenangan di luar tembok Kota Lama.

Pegawai berkuda juga boleh dilihat secara agresif menyuraikan rakyat Palestin, termasuk kanak-kanak.

Beratus-ratus rakyat Palestin telah berkumpul di Pintu Damsyik Kota Lama untuk meraikan kemenangan 1-0 Maghribi dalam aksi solidariti Arab.

Pintu Damsyik adalah tempat berkumpul tradisional bagi rakyat Palestin di Baitulmaqdis Timur yang diduduki, tetapi pihak berkuasa Israel telah menyekat keupayaan mereka untuk berkumpul di sana untuk bersosial sejak beberapa bulan kebelakangan ini.

Rakyat Palestin mengangkat bendera Maghribi sambil melaungkan ‘angkat tangan dan menari bersama kami’ sambil menari dabke. Satu bendera Maghribi dinaikkan di bahagian atas pintu gerbang bersejarah itu.

Adegan yang sama dilihat dalam masyarakat Palestin di Israel, Tebing Barat yang diduduki dan Gaza.

Palestin menjadi tumpuan utama

Palestin menjadi tumpuan sekali lagi ketika pemain Maghribi meraikan kemenangan mereka dalam Piala Dunia di Doha dengan bendera Palestin.

Kemenangan itu menjadikan Maghribi pasukan Afrika dan Arab pertama yang mara ke separuh akhir Piala Dunia, tetapi ramai yang menamakan Palestin sebagai pemenang sebenar, kerana tujuannya terus mendapat perhatian di Qatar.

Tidak lama selepas meninggalkan padang, pemain tengah Abdelhamid Sabiri menyiarkan gambar di Instagram dirinya dengan bendera Palestin diikat di bahunya disertai dengan kapsyen satu perkataan: “Kebebasan”. Kemudian beliau berada dalam temu bual televisyen dan kekal memakai bendera Palestin.

Dengan Piala Dunia Qatar yang pertama diadakan di negara Arab, Maghribi telah disokong oleh peminat dari Iraq hingga Algeria, yang telah menceriakan kemaraan mereka ke separuh akhir.

Palestin, yang tidak layak ke peringkat akhir, turut menyaksikan sokongan ketara sepanjang pertandingan, terutama di kalangan negara Arab lain.

Sokongan rakyat terhadap Palestin kontra dengan perjanjian normalisasi yang baru-baru ini ditandatangani dengan Israel oleh Maghribi, Bahrain, Emiriah Arab Bersatu dan Sudan. – Agensi


Ketua parti diminta tentukan kehadiran dalam dewan: Speaker

KUALA LUMPUR, 16 Zulhijjah 1442H, Isnin – Mesyuarat Khas Dewan Rakyat pagi ini dimulakan dengan pemashyuran Yang Dipertua Dewan Rakyat Datuk Azhar Azizan Harun yang meminta semua ketua parti menentukan kehadiran Ahli Parlimen masing-masing di dalam dewan, walaupun pada masa ini tiada had kehadiran dalam dewan.

Beliau meminta ketua parti agar membuat penggiliran kehadiran Ahli Parlimen masing-masing setiap jam bagi mengelakkan risiko penularan COVID-19.

“Pada masa ini, kita memutuskan tiada had kehadiran dalam dewan dan tempoh masa persidangan sehingga 5.30 petang. Bagaimanapun, saya meminta kerjasama semua ketua parti agar dapat ‘rotate’ (menggilirkan) keahlian dalam dewan setiap jam,” katanya.

Beliau berkata keputusan itu dibuat pada mesyuarat Jawatankuasa Parlimen Jumaat lepas dan turut memaklumkan masih mempertimbangkan jumlah kehadiran dan masa persidangan.

Pada masa sama, Azhar mengesahkan terdapat dua Ahli Parlimen yang positif COVID-19, selain sekurang-kurangnya lima yang lain dikuarantin kerana menjadi kontak rapat. – Bernama


Tindakan undang-undang menanti pengguna basikal jika…

PUTRAJAYA, 18 Jamadilawal 1442H, Sabtu – Polis Daerah Putrajaya kini menetapkan beberapa syarat kepada pengguna basikal di sekitar kawasan itu, berkuat kuasa 9 Januari ini.

Ketua Polis Daerah Putrajaya, Asisten Komisioner Mohd Fadzil Ali menegaskan, pengguna basikal perlu memasang brek, lampu hadapan dan loceng.

Katanya, tindakan itu akan diambil berdasarkan peruntukan mengikut Kaedah-Kaedah Lalu Lintas Jalan 1959.

Beliau berkata, penunggang basikal yang tidak melengkapi kenderaan masing-masing dengan komponen keselamatan ditetapkan boleh didakwa di mahkamah, yang sabit kesalahan boleh didenda sehingga RM2,000.

“Tindakan undang-undang itu diambil demi memastikan keselamatan pengguna dan penunggang basikal di Putrajaya terjamin.

“Ciri-ciri keselamatan basikal termasuklah lampu hadapan yang seharusnya dilengkapi dengan brek serta loceng, bagi membolehkan penunggang basikal menunjukkan kehadiran kepada pengguna jalan raya yang lain juga perlu dipandang serius,” katanya.

Beliau berkata demikian ketika Operasi Khas Basikal di Dataran Putrajaya, di sini, pagi tadi.

Mengulas lanjut, Mohd Fadzil berkata, pihaknya akan memberi kesedaran dan nasihat kepada penunggang untuk berbasikal dengan cara yang betul sehingga 9 Januari ini.

“Selepas itu kita akan memulakan penguatkuasaan dengan menyaman mereka yang tidak mematuhi peraturan,” katanya.

Bukan itu sahaja, beliau berkata, pihaknya juga akan menguatkuasakan undang-undang lalu lintas lain terhadap penunggang basikal yang didapati melanggar peraturan.

Ini termasuk tindakan penunggang basikal yang tidak menggunakan laluan ditetapkan, menunggang dengan melulu, serta tidak mematuhi papan tanda.

Justeru, pihaknya tidak lagi akan menggunakan budi bicara terhadap pengguna basikal yang melanggar peraturan sedia ada.

“Penunggang basikal yang melanggar undang–undang boleh dihukum mengikut Akta Pengangkutan Jalan 1987 dan Kaedah-Kaedah Lalu Lintas Jalan 1959.

“Penunggang basikal yang melakukan kesalahan boleh diambil tindakan mengikut Seksyen 54 (1) Akta Pengangkutan Jalan 1987 kerana menunggang secara melulu, Seksyen 79(2) akta sama kerana gagal mematuhi papan tanda lalu lintas dan Seksyen 112(3) akta sama kerana melakukan mana-mana kesalahan berbasikal.

“Tindakan mengikut Kaedah 35 Kaedah–Kaedah Lalu Lintas 1959 kerana tidak memasang lampu pada basikal, manakala 42 kerana tiada ciri-ciri keselamatan seperti brek dan loceng adalah kesalahan yang tidak boleh dikompaun,” katanya.


Isu bahasa Melayu: Jika tak upaya sokong, paling tidak diam

BANGI, 29 Syawal 1443H, Isnin – Pengerusi Lembaga Pengelola Dewan Bahasa dan Pustaka (DBP), Prof Datuk Seri Dr Awang Sariyan berkata, kepimpinan negara kini berdepan krisis jati diri apabila ada bekas pemimpin kanan tergamak membidas usaha memartabatkan bahasa Melayu.

Tegasnya, tidak sepatutnya seorang bekas menteri mengeluarkan kenyataan seperti itu, memandangkan beliau pernah berada di dalam kerajaan dan parti berpuluh tahun namun masih tidak mendukung cita-cita berkenaan.

“Sepatutnya beliau faham akan asas perjuangan UMNO khusus berjuang untuk memartabatkan bahasa Melayu.

“Malah, sebagai mantan pensyarah Universiti Malaya, pastinya orang yang berilmu dan berfikir.

“Beliau pasti faham akan asas perjuangan UMNO dan jelas dalam Fasal 3 Asas dan tujuan UMNO, disebut secara khusus perjuangan UMNO memartabatkan bahasa Melayu, iaitu menjamin kedudukan bahasa kebangsaan sebagai bahasa rasmi yang tunggal dan kebudayaan kebangsaan yang berteraskan kebudayaan Melayu,” katanya dalam kenyataan, hari ini.

Beliau berkata demikian sebagai mengulas kenyataan Tan Sri Rafidah Aziz yang membidas tindakan kerajaan berhubung penggunaan bahasa Melayu dalam kalangan penjawat awam termasuk membabitkan urusan rasmi di peringkat antarabangsa.

Prof Awang menegaskan, setiap ahli yang menyertai parti politik sepatutnya sedar tentang cita-cita dan matlamat parti itu.

Pada masa sama, soalnya adakah kerana tidak menjadi pemimpin, beliau berhak berlepas tangan daripada tanggungjawab menghormati Perlembagaan Persekutuan yang memperuntukkan kedudukan dan peranan bahasa Melayu?

Katanya, ketidakseriusan sebahagian pemimpin dalam pelaksanaan dasar negara termasuk dasar bahasa kebangsaan, menjadi punca bahasa Melayu terumbang-ambing.

Katanya lagi, dalam bidang pentadbiran, Perkara 152(6) telah menetapkan penggunaan bahasa Melayu sebagai bahasa urusan rasmi kerajaan Persekutuan, negeri dan pihak berkuasa awam.

Justeru, katanya, apabila Perdana Menteri, Datuk Seri Ismail Sabri Yaakob berusaha memartabatkan bahasa Melayu, sewajarnya semua pihak menyokong penuh.

Tegasnya, jika tidak berupaya menyokong melalui tindakan, berpada secara lisan atau paling tidak diam.

“Tidak wajar sama sekali perbuatan mengeluarkan pernyataan negatif, yang tidak sesuai keluar daripada lisan mantan pemimpin kanan parti dan kerajaan,” katanya.


Dasar pindaan tiga akta jenayah seksual kanak-kanak diluluskan

KUALA LUMPUR, 15 Syaaban 1444H, Rabu – Kerajaan Perpaduan telah meluluskan dasar pindaan terhadap tiga akta berkaitan jenayah seksual kanak-kanak bagi memastikan keadilan kepada mangsa dan saksi kanak-kanak.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata ia melibatkan Akta Kesalahan-Kesalahan Seksual Terhadap Kanak-Kanak 2017 (Akta 792), Akta Keterangan Saksi Kanak- Kanak 2007 (Akta 676) dan Akta Keterangan 1950 (Akta 56) yang diluluskan pada 24 Februari lepas.

Jelasnya, pindaan itu dilakukan menerusi dua fasa dengan fasa pertama melibatkan tiga cadangan pindaan dilakukan pada sidang kali ini, manakala fasa kedua dilaksanakan pada sidang parlimen akan datang.

“Antara cadangan pindaan yang akan dibuat adalah memperkenalkan langkah tambahan mesra kanak-kanak untuk melindungi mangsa kanak-kanak, mewujudkan kesalahan-kesalahan baharu dan memperuntukkan pampasan kepada mangsa kanak-kanak.

“Pindaan perundangan yang bakal dilaksanakan ini merupakan perubahan positif kepada sistem keadilan jenayah terhadap kanak-kanak di Malaysia dan ia juga menunjukkan komitmen kerajaan untuk sentiasa terbuka ke arah pembaharuan dan penambahbaikan sistem perundangan dan keadilan di negara ini,” katanya.

Beliau berkata demikian ketika menggulung perbahasan Rang Undang-Undang Perbekalan 2023 peringkat dasar di Dewan Rakyat, hari ini.

Beliau berkata, reformasi dicadangkan itu diharapkan dapat membantu mangsa atau saksi kanak-kanak daripada mengalami trauma berpanjangan akibat terpaksa melalui proses perbicaraan berpanjangan, berulang-ulang dan sistem kehakiman yang bersifat tidak mesra kanak-kanak

Selain itu, beliau berkata Bahagian Hal Ehwal Undang-Undang Jabatan Perdana Menteri juga sedang melaksanakan kajian untuk menggubal Rang Undang-Undang Pembelaan Awam bagi menawarkan perkhidmatan bantuan guaman dalam kes jenayah secara holistik.

Katanya, ia bertujuan memberikan peluang kepada semua terutamanya golongan kurang berkemampuan untuk mendapat akses kepada keadilan.

Azalina berkata, Yayasan Bantuan Guaman Kebangsaan (YBGK) telah memberikan perkhidmatan bantuan guaman jenayah kepada 657,057 orang dari 2020 hingga 2022.

“Ini bermakna secara purata rakyat Malaysia dan bukan warganegara di bawah umur 18 tahun diberi akses kepada keadilan pada setiap tahun sebanyak 219, 019 orang. Daripada jumlah ini, perkhidmatan yang paling banyak diberikan oleh YBGK adalah semasa peringkat reman iaitu sebanyak 53.1 peratus daripada keseluruhan bilangan perkhidmatan YBGK,” katanya.

YBGK adalah sebuah badan yang menyediakan bantuan guaman kepada semua kes jenayah kecuali yang membawa hukuman mati kepada warganegara dan bukan warganegara di bawah umur 18 tahun semasa tangkapan dibuat, reman, permohonan ikat jamin, pengurangan hukuman (mitigasi), perbicaraan dan rayuan.-  Bernama


Undilah pemimpin berwibawa, salah pilih rosak negara

BANGI, 22 Rabiulawal 1444H, Rabu – Ekonomi negara menanggung kerugian teruk sehingga RM6.5 bilion akibat banjir besar yang berlaku tahun lalu, dan sehingga kini masih memberi kesan mendalam kepada mangsa.

Bahkan, banjir terburuk yang melanda Shah Alam pada Disember 2021 juga mengakibatkan RM1.4 bilion kerugian dialami, termasuk 120,000 kediaman rosak teruk kesan daripada bencana itu.

Justeru, keputusan kerajaan untuk meneruskan Pilihan Raya Umum Ke-15 (PRU15) sewaktu musim tengkujuh dan banjir tahun ini sebagai suatu kerja gila.

Naib Ketua Pemuda Gerakan Tanah Air (GTA), Fahmi Bazlan berkata, rakyat cukup menderita dengan banjir tahun lalu, dan jika ianya berulang kembali maka kerajaan perlu bertanggungjawab dengan segala yang berlaku.

“Rakyat dah cukup letih dengan COVID-19, kemudian sibuk nak cari pekerjaan, bila dah settle isu ekonomi tiba-tiba kena banjir.

“Kesannya sangat mendalam. Kita gila-gila nak kejar jawatan, kejar jadi kerajaan dan nak terlibat dengan pilihan raya dalam musim banjir pula,” katanya dalam sebuah video dimuat naik di Facebooknya.

Beliau berkata, kerajaan sepatutnya tidak perlu memikirkan dahulu pelaksanaan pilihan raya, sebaliknya memberi fokus mengenai isu keselamatan dan kebajikan rakyat.

“Banjir tahun lepas sahaja, puluhan panggilan saya dapat daripada mangsa-mangsa yang terperangka dalam banjir di Sri Muda.

“Kita bawa enam bot untuk keluarkan mereka daripada banjir termenung. Tapi kali ini pilihan raya dibuat pada musim tengkujuh, musim banjir,” katanya.

Fahmi yang juga Ketua Pemuda BERJASA berkata, sewajarnya kerajaan menyelesaikan dahulu fasa musim tengkujuh dan banjir sebelum menetapkan pelaksanaan PRU15.

“Kemudian nak selesaikan PRU buatlah, bukan sekarang. Maka, spekulasi sama ada PRU diadakan tahun ini atau tidak akhirnya terjawab.

“Maka rakyat Malaysia buatlah pilihan terbaik. Carilah pemimpin yang berintegriti dan berwibawa. Salah pemimpin maka rosaklah negara.

“Betul dalam tindakan kita memilih pemimpin, insyaAllah negara akan kuat, maju dan berdaulat. Rakyat juga stabil dan hidup aman sejahtera,” katanya.


Konflik Palestin-Israel: Wisma Putra nasihat rakyat Malaysia tangguh perjalanan

“Badan-badan bukan kerajaan (NGO) yang masih berhasrat untuk ke kawasan berkenaan dinasihatkan untuk merujuk perancangan mereka kepada kementerian ini terlebih dahulu,” kata Wisma Putra dalam kenyataan pada Rabu.

Ketika ini, terdapat lima rakyat Malaysia iaitu seorang wanita dewasa dan seorang ibu bersama tiga anaknya di Tebing Barat.

Kedutaan Besar Malaysia di Amman sentiasa berhubung dengan mereka, menurut kenyataan itu.

Wisma Putra menasihatkan mana-mana pihak atau warganegara Malaysia yang mempunyai maklumat keberadaan saudara mara atau kenalan yang masih berada di kawasan konflik untuk berhubung dengan kementerian bagi membolehkan bantuan dihulurkan sekiranya perlu.

Dalam pada itu, Wisma Putra berkata, Malaysia sangat kesal dengan peningkatan jumlah korban dan kecederaan orang awam dan kemusnahan ekoran pertempuran yang telah berlarutan sejak 7 Oktober lepas.

“Malaysia mengutuk sekeras-kerasnya tindakan Israel mengebom secara keterlaluan dan sewenang-wenangnya kawasan-kawasan awam di samping tindakan rejim menyekat bekalan asas air, elektrik dan makanan,” menurut kenyataan itu.

Wisma Putra menjunjung kasih titah Yang di-Pertuan Agong dan menyambut baik ketetapan sebulat suara Dewan Rakyat pada Isnin mengenai Palestin termasuk gesaan supaya Majlis Keselamatan Bangsa-Bangsa Bersatu (UNSC) dan masyarakat antarabangsa memberi tekanan bagi menghentikan segala pertempuran.

“Dalam konteks ini, Malaysia turut kesal dengan kegagalan UNSC mencapai persetujuan dalam perkara ini,” katanya.

Mengambil kira situasi kritikal pada masa ini, katanya masyarakat antarabangsa perlu menyalurkan segera bantuan kemanusiaan seperti bekalan asas dan perubatan, sambil menambah rejim Israel tidak berhak untuk menyekat saluran bantuan kemanusiaan.

Sebagai langkah awal, Wisma Putra dalam proses untuk menyalurkan RM1 juta untuk sumbangan kemanusiaan awal dengan segera melalui Akaun Amanah Kemanusiaan Rakyat Palestin (AAKRP) seperti diumumkan Timbalan Perdana Menteri, Datuk Seri Dr Ahmad Zahid Hamidi pada Isnin.

Orang awam, agensi dan pertubuhan yang ingin menyumbang melalui AAKRP boleh berbuat demikian di pautan https://forms.gle/PQiA5weQESnCB8pC8. – Bernama


HFMD: Perlis rekod 1,174 kes setakat semalam

KANGAR, 4 Zulkaedah 1443H, Sabtu – Sebanyak 1,174 kes penyakit tangan, kaki dan mulut (HFMD) dilaporkan di Perlis sejak awal Januari hingga semalam, kata Pengarah Kesihatan negeri, Dr Sirajuddin Hashim.

Beliau berkata, bagi minggu epid (ME) ke-22 iaitu dari 29 Jun hingga hari ini, negeri itu merekodkan 238 kes dengan tiga lokaliti wabak dikenal pasti masih aktif membabitkan dua taska dan satu tabika.

“Secara umumnya HFMD di Perlis masih tinggi namun dalam keadaan terkawal, jadi masyarakat tidak perlu bimbang kerana apa yang penting patuh kepada nasihat kesihatan yang kami keluarkan dari semasa ke semasa,” katanya.

Beliau berkata demikian kepada pemberita selepas Majlis Pelancaran Mychampion Peringkat Negeri Perlis di Auditorium Datuk Dr Syed Mahmood Jabatan Kesihatan Negeri Perlis (JKNPs) di sini, hari ini.

Dr Sirajuddin berkata, pihaknya juga telah bekerjasama dengan pengusaha taska dan tabika bagi memberi nasihat berhubung kaedah pencegahan wabak berkenaan.

“Mereka disaran menjalankan saringan kepada anak-anak yang dibawa ke taska atau tabika sebagai langkah pencegahan di samping sentiasa memastikan penjagaan kebersihan,” katanya.

Dalam pada itu, beliau berkata, buat masa ini Perlis tidak menghadapi sebarang masalah berhubung kekurangan bekalan ubat di hospital, klinik kesihatan atau farmasi susulan daripada penularan wabak HFMD.

“Tidak wujud sebarang pembelian panik membabitkan ubat-ubatan seperti ubat demam, selesema serta alahan dan bekalan di negeri ini juga mencukupi,” katanya.

Mengulas mengenai program Mychampion Peringkat Negeri Perlis, Dr Sirajuddin berkata, JKNPs amat menghargai penglibatan sukarelawan yang bergerak aktif di pelbagai kementerian atau agensi bagi bersama-sama menyokong insiatif mempromosikan kesihatan dan pemerkasaan komuniti.

Katanya, sukarelawan menerusi insiatif Mychampion akan dilatih dan diperkasa dalam aspek kesihatan merangkumi budaya hidup sihat, amalan norma baharu serta kawalan kesihatan kendiri.

“Sukarelawan merentas agensi ini dapat membantu JKNPs sebagai pemangkin perubahan tingkah laku kesihatan secara bersepadu, terancang dan menyeluruh bagi memastikan aktiviti berkaitan kesihatan dapat dilaksanakan dengan berkesan,” katanya. – Bernama


KPT tanggung bayaran proses UPUOnline semua pemohon

BANGI, 24 Rejab 1442H, Isnin – Kementerian Pengajian Tinggi (KPT) bersetuju untuk menanggung sepenuhnya bayaran proses UPUOnline/UNIK ID kepada semua pemohon bagi sesi akademik 2021/2022.

Menterinya, Datuk Seri Noraini Ahmad berkata, bayaran proses UPUOnline sebelum ini dikenakan kepada pemohon untuk mendapatkan No. Unik ID Bank Simpanan Nasional (BSN) sebagai syarat mengisi borang permohonan bagi melanjutkan pengajian ke Insitutusi Pengajian Tinggi Awam (IPTA) dan Institusi Latihan Kemahiran Awam (ILKA).

Justeru, melalui pengecualian ini, permohonan masuk ke IPTA dan ILKA boleh dibuat terus di laman sesawang upu.mohe.gov.my mulai 4 Januari hingga 31 Mac.

Permohonan membabitkan pelajar lepasan Sijil Pelajaran Malaysia (SPM), Sijil Tinggi Pelajaran Malaysia (STPM), Asasi, Sijil Tinggi Agama Malaysia (STAM), lepasan Matrikulasi dan diploma atau setaraf.

“KPT berharap keputusan ini dapat meringankan beban para pelajar dan melancarkan urusan mereka untuk melanjutkan pengajian seterusnya menjamin masa depan yang lebih cerah,” katanya dalam kenyataan, hari ini.


Saran DAP berubah: Ahmad Fadhli ucap ‘good luck’ pada Nur Jazlan

BANGI, 15 Safar 1445H, Jumaat – “Good luck (semoga berjaya).”

Demikian ucapan sinis Ketua Pemuda Perikatan Nasional (PN), Ahmad Fadhli Shaari kepada Ahli Majlis Kerja Tertinggi (MKT) UMNO, Datuk Nur Jazlan Mohamed, yang menyarankan supaya DAP menggugurkan agenda Negara Sekular dan slogan Malaysian Malaysia dalam perlembagaan parti berkenaan.

Terdahulu, Nur Jazlan dilaporkan berkata, tiada cara lain untuk meyakinkan orang Melayu bahawa DAP hari ini sudah berbeza dari sebelumnya, selain daripada parti itu meminda Perlembagaan parti berkenaan sekali gus menggugurkan dua elemen berkenaan.

Menurutnya, dua agenda itulah yang terus menjadi trauma kepada orang Melayu dan membuatkan mereka tidak boleh menerima perjuangan DAP.

Mengulas perkara itu, Ahmad Fadhli menyifatkan saranan Ketua UMNO Bahagian Pulai sebagai aneh kerana ketika ini DAP merupakan parti yang paling kuat dalam kerajaan, manakala UMNO sebaliknya.

Bahkan, dalam Pilihan Raya Negeri (PRN) baru-baru ini DAP mencatat prestasi terbaik dengan hanya tewas satu kerusi sahaja.

“Tiba-tiba parti yang kuat diminta ubah dasar oleh parti yang lemah. Bagi pihak kawan-kawan dalam DAP, saya lahirkan rasa pelik dengan cadangan ini,” katanya menerusi hantaran di Facebook beliau malam tadi.

Pun begitu, Ahli Parlimen Pasir Mas itu mengakui beliau menyokong syor tersebut namun mengingatkan bahawa desakan daripada sayap parti UMNO sendiri supaya DAP memohon maaf masih belum mendapat sebarang respon.

“Apa pun saya sokong permintaan ini, cumanya saya nak ingatkan tempoh hari ada yang minta DAP minta maaf, dah akhirnya tiada yang minta maaf pun, bahkan tuan Presiden kata sudah tak timbul isu minta maaf.

“Jadi saya nak ucapkan, ‘good luck’,” katanya.


Kelantan benar solat jemaah tanpa penjarakan fizikal mulai 1 April

KOTA BHARU, 22 Syaaban 1443H, Jumaat – Majlis Agama Islam dan Adat Istiadat Melayu Kelantan (MAIK) membenarkan solat fardu, solat Jumaat dan solat tarawih dilakukan tanpa penjarakan fizikal di semua masjid dan surau di negeri itu bermula 1 April ini sejajar dengan Fasa Peralihan ke Endemik COVID-19.

Yang Dipertua MAIK, Tengku Tan Sri Mohamad Rizam Tengku Abdul Aziz berkata, perkara itu telah mendapat perkenan Sultan Kelantan, Sultan Muhammad V.

“Selain solat fardu dan solat Jumaat, turut dibenarkan solat tarawih sama ada lapan atau 20 rakaat dan qiamullail pada bulan Ramadan.

“Semua aktiviti lain seperti majlis zikir, kelas al-Quran, kuliah khas, umum dan lain-lain termasuk program Ihya Ramadan adalah dibenarkan beroperasi seperti biasa tanpa penjarakan fizikal,” katanya dalam kenyataan hari ini.

Tengku Mohamad Rizam yang juga Tengku Temenggong Kelantan berkata, pihak masjid, surau dan musala hanya dibenarkan menyediakan menu jamuan berbuka puasa, moreh dan sahur secara bungkus dan diagihkan kepada jemaah untuk dibawa pulang.

“Hanya jemaah yang tidak mempunyai apa-apa gejala COVID-19 sahaja dibenarkan hadir manakala jemaah bergejala tidak dibenarkan hadir.

“Semua jemaah diwajibkan memakai pelitup muka dan diwajibkan membawa sejadah masing-masing serta tidak dibenar bersalaman antara satu sama lain,” katanya.

Beliau berkata, prosedur operasi standard (SOP) masjid, surau dan musala yang lain dikekalkan sebagaimana yang telah dikeluarkan sebelum ini.

“SOP masjid, surau dan musala ini adalah selaras dengan pandangan yang dikeluarkan oleh Kementerian Kesihatan (KKM),” katanya.

Tengku Mohamad Rizam berkata, MAIK amat mengharapkan kerjasama daripada semua pihak terutama umat Islam secara amnya dalam melaksanakan ketetapan ini.

“SOP sebagaimana di atas hendaklah dipatuhi sepenuhnya oleh pihak pengurusan masjid, surau, musala.

“Tindakan sewajarnya akan diambil atas kegagalan untuk mematuhi SOP ini. Bersama-samalah kita istiqamah dan yakin bahawa Allah S.W.T pasti membantu dan memperkenankan doa serta harapan kita semua,” katanya.-  Bernama


Kuat kuasa segera pembelian petrol bersubsidi terhadap warga asing

BANGI, 2 Ramadan 1443H, Isnin – Malaysia berisiko berdepan kerugian sehingga puluhan juta ringgit sekiranya kerajaan gagal menguatkuasakan pembelian petrol bersubsidi oleh warga asing di negara ini.

Keadaan itu bahkan menyebabkan negara berdepan dengan ketirisan yang sangat besar kerana menanggung subsidi bukan sekadar untuk rakyat tetapi juga warga asing.

Pengerusi Kebajikan Amal Sejagat, Mohd Nur Izzat Johari berkata, isu pembelian petrol bersubsidi dalam kalangan warga asing antara masalah yang sudah puluhan tahun timbul, namun dipandang sepi oleh pihak kerajaan.

“Bayangkan jika membeli petrol bersubsidi, rakyat Malaysia wajib mengimbas kad pengenalan seperti mana TnG yang sedia ada pada kad pengenalan masing-masing.

“Sekali gus akan menyukarkan warga asing untuk membeli petrol bersubsidi. Sama juga dengan pembelian gula bersubsidi, minyak masak bersubsidi dan apa sahaja bersubsidi,” katanya dalam kenyataan, hari ini.

Izzat berkata, pelbagai kaedah boleh dilakukan, malah katanya 64 tahun negara merdeka sudah cukup untuk menonjolkan pakar-pakar, termasuk sistem pengklasifikasi bagi membezakan warganegara atau warga asing.

“Sudah tiba masanya kad pengenalan baharu yang dilengkapi data dan maklumat lengkap bagi rakyat Malaysia untuk terus menerima manfaat subsidi kerajaan dan sekali gus mengekang kad pengenalan palsu, warga asing dan pendatang tanpa izin.

“Kad pengenalan yang mempunyai imbasan RFIS untuk dimasukkan dalam setiap resit pembelian apa sahaja produk dan perkhidmatan bersubsidi.

“Selain mengandungi maklumat pasport dan maklumat kesihatan lengkap beserta maklumat pendidikan,” katanya.

Bagaimanapun, beliau mengingatkan supaya sebarang projek ‘kad pengenalan’ tidak berlaku kebocoran data rakyat Malaysia atau mudah untuk dipalsukan, memandangan industri penjualan data maklumat dilihat meruncing ketika ini.

Semalam, Menteri Perdagangan Dalam Negeri Dan Hal Ehwal Pengguna (KPDNHEP), Datuk Seri Alexander Nanta Linggi mengarahkan pemantauan yang lebih agresif dijalankan di semua stesen minyak terutama berdekatan dengan negeri bersempadan.

Ini susulan gambar tular mengaitkan  sebuah kenderaan dengan plat nombor negara sempadan yang dikatakan mengisi minyak petrol bersubsidi di sebuah stesen minyak di dalam negara.


Keluarga Malaysia bukan retorik-Ismail Sabri

KUCHING,16 Rabiulawal 1443H, Sabtu – Idea “Keluarga Malaysia” yang diilhamkan kerajaan bukanlah retorik atau slogan semata-mata, kata Perdana Menteri Datuk Seri Ismail Sabri Yaakob.

Beliau berkata, idea itu merupakan semangat yang diterapkan kerajaan dalam pentadbiran negara, dengan kepentingan dan kesejahteraan rakyat dipelihara seperti menjaga sebuah keluarga.

Mengambil contoh sebuah keluarga, Ismail Sabri berkata sekiranya terdapat anak yang lemah dari segi pembelajaran, sudah tentu mereka akan diberi lebih tumpuan.

“Apatah lagi jika ada ahli keluarga yang kurang bernasib baik dalam kehidupan, pasti kita akan menghulurkan pertolongan dan tidak membiarkan mereka bersendirian.

“Begitu juga dalam pentabiran kerajaan pada hari ini. Keluarga Malaysia seperti golongan B40 dan M40 yang terkesan akibat pandemik akan terus diberikan fokus dan keutamaan dalam mendapat manfaat bantuan-bantuan kerajaan,” beliau berkata dalam ucapannya di Majlis Pelancaran “Keluarga Malaysia”  malam ini. – Bernama


Syria kurangkan subsidi petrol, tingkat gaji sektor awam

DAMSYIK, 30 Muharam 1445H, Khamis – Syria sekali lagi menaikkan harga petrol dan produk petroleum lain, ketika kerajaan secara beransur-ansur menarik balik subsidi untuk meningkatkan kewangan awam dalam ekonomi yang tegang akibat perang selama sedekad, lapor Reuters.

Kerajaan mengumumkan kenaikan 100 peratus gaji dan pencen sektor awam untuk membantu penduduk menangani peningkatan kos sara hidup dan kesan pemotongan subsidi.

Disebabkan kerajaan l meningkatkan gaji sektor awam secara mendadak, pihaknya berdepan hiperinflasi yang terus meningkat dengan rekod susut nilai mata wang tempatan.

Para pegawai, sejak dua tahun kebelakangan ini mendakwa, pengurangan subsidi roti dan petrol secara berperingkat-peringkat dan penggantiannya dengan pengenalan sistem catuan kad pintar akan menambah baik rantaian bekalan yang korup dan membazir.

Mereka berkata, sistem catuan akan membantu golongan termiskin di negara di mana gaji dan subsidi menyumbang sebahagian besar daripada perbelanjaan negara.

Pakar ekonomi berkata, pihak berkuasa, yang tidak dapat mengekalkan subsidi yang tinggi, kini menghadapi tekanan yang semakin meningkat berikutan keadaan hidup yang semakin teruk.

Terdapat beberapa bantahan kecil bulan lalu berhubung kemerosotan ekonomi di kawasan pantai yang menjadi kubu kuat penyokong Presiden Bashar Al Assad. – Agensi


Audio Zahid-Anwar, apa yang kami syaki benar: Pejuang

BANGI, 29 Syaaban 1442H, Ahad – Pejuang mendakwa, rakaman audio yang dipercayai perbualan antara Presiden PKR, Datuk Seri Anwar Ibrahim dan Presiden UMNO, Datuk Seri Dr Ahmad Zahid Hamidi membuktikan apa yang disyaki selama ini adalah benar.

Ia terutamanya berkenaan wujudnya rundingan di antara kedua-dua buah parti tersebut.

Presidennya, Datuk Seri Mukhriz Mahathir berkata, pendedahan mengenai rakaman audio itu nyata sesuatu yang mengecewakan.

“Sebelum ini, kami di pihak Pejuang dah berapa kali minta supaya didedahkan apa bentuk kerjasama sekiranya ada, antara Pakatan Harapan khususnya PKR dengan UMNO, khususnya kluster mahkamah.

“Dan kami tidak pernah mendapat jawapan, malah kalau pun ada jawapan seolah-olah berdolak-dalih, tak memberi jawapan yang tepat. Tetapi bila dah didedahkan rakaman ini, maka apa yang kami syak sebelum ini nampaknya terbukti benar.

“Dan saya tak lihat bagaimana kami boleh memberi sebarang bentuk kerjasama kepada mana-mana pihak yang sanggup bekerjasama dengan kluster mahkamah yang selalu kita sebutkan,” katanya seperti dilapor portal MalaysiaKini, hari ini.

Rakaman audio perbualan di antara dua individu yang dikatakan mirip suara Ahmad Zahid dan Anwar itu telah tersebar dengan meluas di media sosial dan blog, didakwa berlaku selepas Perhimpunan Agung UMNO, baru-baru ini, dan Ketua Polis Negara, Tan Sri Abdul Hamid Bador mengesahkan polis telah membuka kertas siasatan mengenainya.

Bagaimanpun, Ahmad Zahid dan Anwar menafikan kesahihan klip video berkenaan.

Semalam, Anwar mempersoalkan sekiranya beliau melakukan sebarang jenayah jika rakaman audio tersebut adalah tulen.

Mengulas lanjut, Mukhriz yang juga Ahli Parlimen Jerlun berkata, kesahihan audio itu diperkuatkan lagi apabila Anwar mengeluarkan kenyataan seolah-olah mengiakan rakaman terbabit.

“Semalam pula apabila saya mendengar kenyataan yang telah dibuat Anwar Ibrahim yang seolah-olah membayangkan bahawa ‘kalau pun benar mereka cakap begitu apa salahnya’.

“Jadi kalau dah macam itu maksudnya betullah tu,” katanya.

Tambahnya, pihaknya sejak awal menunggu penafian daripada kedua-dua Ahli Parlimen berkenaan.

“Walaupun daripada firasat kami sebenarnya, kami rasakan bahawa memang dua tokoh itulah yang bercakap dalam rakaman itu.

“Sebab cara bercakap, kandungan cakap pun kita rasakan selaras dengan apa yang telah berlaku sebelum ini.

“Antara lain surat yang telah ditandatangani oleh Zahid Hamidi kepada Yang di-Pertuan Agong juga seiring dengan apa yang telah disebut dalam perbualan antara dua pihak itu,” katanya.


I-Guru zahir penghargaan atas pengorbanan guru laksana PdPr

BANGI, 4 Syawal 1442H, Ahad – Ikatan Guru-guru Muslim Malaysia (i-Guru) mengucapkan setinggi-tinggi tahniah dan penghargaan kepada warga guru yang telah berusaha serta bekerja keras dalam menyampaikan ilmu dengan apa cara atau di mana jua mereka berada.

Pengerusinya, Ustaz Mohd Azizee Hasan berkata, guru adalah obor penyuluh ilmu dan adiwira kepada negara.

“Tanpa semangat keguruan, akan terbantut makna keilmuan. Keilmuan mesti berpaksikan semangat dahagakan ilmu dan bersedia meningkatkan ilmu baharu.

“Para guru adalah tonggak pendidikan negara dan merekalah nukleus utama membangunkan anak bangsa sekali gus mencorak masa depan dan peradaban watan,” katanya dalam kenyataan sempena sambutan Hari Guru, hari ini.

Beliau berkata, tahun ini Hari Guru diraikan dalam suasana sambutan Hari Raya Aidilfitri serta kes jangkitan positif COVID-19 yang semakin meningkat setiap hari.

Tambahan pula, katanya, dunia digemparkan dengan serangan ganas dan tidak berperikemanusian rejim Zionis Israel terhadap rakyat Palestin.

“Kita raikan sambutan ini dalam normal baharu dengan menjaga prosedur operasi standard (SOP) serta memanfaatkan dunia digital untuk menyampaikan mesej sambutan Hari Guru.

“Media digital menjadi wahana menterjemahkan aspirasi penghargaan kepada warga guru yang tidak jemu mendidik generasi meskipun berdepan cabaran pandemik,” katanya.

Mengulas lanjut, Ustaz Mohd Azizee berkata, pengalaman yang dilalui sebelum ini sepanjang Pengajaran dan Pembelajaran di Rumah (PdPR) mematangkan warga guru untuk terus menimba ilmu dan kemahiran digital.

Ianya dilakukan demi meningkatkan kompetensi diri sebagai pendidik dalam menyampaikan ilmu kepada anak didik tanpa mengira latar belakang, di desa atau bandar, miskin atau berada, pelbagai anutan agama dan bangsa meskipun berdepan cabaran, katanya.

“Tujuannya adalah satu iaitu memastikan kelangsungan pendidikan dan tiada murid yang keciciran dalam mendapatkan akses pendidikan,” katanya.

Justeru, berdepan cabaran PdPr 3.0, i-Guru ingin menggesa kerajaan meningkatkan akses capaian internet di kawasan luar bandar dan pedalaman serta menyegerakan bantuan alat peranti kepada murid dari keluarga B40.

Kerajaan juga perlu menyediakan insentif khas untuk warga guru memanfaatkan pengajaran digital dengan tambahan pemberian data internet dan kos pembelian alat bantu mengajar secara digital, tegas beliau.

“Selain itu, kerja-kerja pelaporan dan pengkeranian guru agar guru fokus kepada kemenjadian murid dan sebaliknya pihak KPM membangunkan aplikasi yang mudah dan mesra pengguna untuk tujuan pelaporan PdPR,” katanya.

Beliau menegaskan, pendidikan dalam naratif baharu ini adalah usaha kelangsungan oleh guru untuk kehidupan yang bermakna.

“Ia bukan lagi melahirkan manusia robot tetapi membina watak manusia yang dahagakan ilmu demi kelangsungan hidup selaras dengan hasrat Falsafah Pendidikan Kebangsan.

“… yang berusaha mengembangkan potensi individu secara seimbang untuk melahirkan rakyat Malaysia yang berilmu pengetahuan, berketerampilan, berakhlak mulia, bertanggungjawab dan berkeupayaan mencapai kesejahteraan diri, serta memberi sumbangan terhadap keharmonian dan kemakmuran keluarga, masyarakat dan negara,” katanya.


Kaji semula sekolah vernakular, haramkan pertubuhan gugat sistem pendidikan

Oleh Siti Hafidah Abd Ghaffar

BANGI, 3 Rabiulakhir 1442H, Khamis – Perlembagaan Persekutuan dan Akta Pendidikan mewajibkan bahasa Melayu untuk semua urusan rasmi dan aktiviti dalam institusi pendidikan sama ada di peringkat rendah, menengah mahupun di peringkat tinggi seperti di kolej serta universiti.

Hal tersebut jelas diamalkan di sekolah atau institusi milik kerajaan khususnya, tetapi berbeza halnya di institusi persendirian atau swasta seperti sekolah persendirian dan vernakular.

Dengan kewujudan pelbagai sistem pendidikan seperti kebangsaan dan vernakular, mahu tidak mahu, perlu diakui bahawa anak bangsa negara ini telah terpisah-pisah secara sengaja dari sejak kecil hingga dewasa.

Sedangkan pada masa sama kita mahu mereka bersatu-padu, bermesra, saling berkenalan, bermain dan belajar bersama-sama, kata Ketua Kluster Bahasa, Budaya, Sejarah dan Sastera Majlis Perundingan Melayu (MPM), Kamal Shukri Abdullah Sani.

“Justeru eloklah kewujudan sistem vernakular dikaji semula dan pertubuhan yang ternyata sejarah ekstremnya diharamkan sahaja daripada terus menggugat sistem pendidikan dan perpaduan anak bangsa negara ini.

“Tugas besar Kementerian Pendidikan (KPM) ialah terus menjadikan bahasa Melayu bahasa penghantar tunggal dalam sistem pendidikan di negara ini dari sekolah hingga universiti.

“Mewajibkan bahasa Inggeris untuk semua, manakala Mandarin dan Tamil wajib bagi kaum Cina dan India di samping pelajar Melayu diwajibkan memilih sama ada (bahasa) Mandarin, Tamil atau Arab,” katanya yang menyarankan bahasa lain dijadikan sebagai satu mata pelajaran.

Beliau berkata, semua bahasa adalah anugerah Tuhan untuk diraikan, diajar dan dipelajari bahkan telahpun diizinkankan dalam Perlembagaan untuk diajar sebagai satu mata pelajaran dan bukannya sebagai bahasa penghantar.

“Kita juga tidak bersetuju akan mana-mana bahasa sama ada Mandarin, Inggeris atau lainnya diharamkan. Itu adalah zalim dan merugikan. Kita cuma menentang selain bahasa Melayu dijadikan sebagai bahasa penghantar pendidikan.

“Cukuplah bahasa lain dijadikan satu mata pelajaran malah digalakkan pelajar keturunan lain seperti Melayu mempelajarinya.

“Ada perbezaannya antara bahasa sebagai satu mata pelajaran daripada bahasa penghantar walaupun ada golongan yang telah memutarbelitkan mengenai ini,” katanya ketika dihubungi Ismaweb.net.

Justeru, Kamal Shukri menyarankan KPM berbincang bersama-sama pakar pendidikan dan bahasa di universiti mengenai kaedah dan pelaksanaannya sama ada bermula dari peringkat rendah atau menengah dengan meneliti pelaksanaan di beberapa negara maju lain serta disesuaikan dengan negara ini.

Katanya, ramai pakar yang berpengalaman luas di negara ini yang sedia membantu.

“Antaranya termasuk Profesor Emeritus Datuk Dr Isahak Haron; Prof Datuk Dr Ir Wan Ramli Wan Daud; Prof Emeritus Abdullah Hassan; Prof Emeritus Dr Shaharir Mohd Zain; Prof Datuk Dr Mohd Yusof Othman; Dr Alinor dan lain-lain.

“Negara kerugian amat besar jika kepakaran dan pengalaman mereka terbazir begitu sahaja dan hanya khidmat pakar luar negara sahaja yang digunakan yang belum tentu memahami mendalam akan kompleksnya sistem ekobudaya masyarakat negara ini,” katanya.


Letak syarat jadi muslim soleh, 2 beradik asah bakat di Liga Sepanyol

Oleh Siti Hafidah Abd Ghaffar

BANGI, 13 Rabiulakhir 1442H, Ahad – Mencungkil bakat anak-anak bukan sesuatu perkara yang mudah. Sokongan dan dorongan ibu bapa penting bagi memastikan anak masing-masing berjaya mencapai matlamat dalam sukan diceburi.

Ismaweb.net berpeluang menemuramah Ahli Ikatan Muslimin Malaysia (ISMA), Shahruddin Mat Dali, 55, yang juga bapa kepada dua orang anak mempunyai bakat besar dalam arena bola sepak.

Dalam temu bual itu, Shahruddin tidak lokek berkongsi pengalaman berharga beliau dalam menyokong minat anak-anaknya bahkan sokongan itu membuahkan hasil apabila mereka dipilih untuk menyertai akademik bola sepak antarabangsa.

Sokong minat anak

Minat serta kecenderungan anak beliau, Amar Makruf, 18, dan Anas Nadawi, 16, dalam bola sepak mula disedari sejak adik-beradik itu berusia tujuh dan lima tahun lagi.

Sebagai bapa yang menghargai minat dan kemahiran anak selagi tidak menyalahi syariat, Shahruddin bertindak mengasah bakat mereka dengan mengajar ilmu bola sepak di rumah serta menghantar Amar dan Anas ke Akademi Bolasepak AMPAC – akademik bola sepak yang membina modal insan melalui falsafah ‘Laksamana Melayu’ dalam permainan.

Sekali pun sibuk dengan perniagaannya dan sebagai Ahli Lembaga Pengarah Yayasan Ikhlas, sebuah pertubuhan peduli dan prihatin, itu tidak menghalang beliau untuk mengikuti perkembangan anak-anaknya serta sedaya upaya memenuhi keperluan mereka dalam bola sepak.

“Sejak dari awal saya sudah tahu minat dan kecenderungan mereka dalam bola sepak, malah sejak beberapa tahun lepas mereka telah menunjukkan kerajinan dan disiplin berlatih empat jam setiap hari walaupun sepanjang Perintah Kawalan Pergerakan Bersyarat (PKPB).

“Maka saya memberi kebenaran kepada mereka menjadikan ia (bola sepak) satu karier dengan syarat mereka menjadi pemain bola sepak Melayu muslim yang soleh berjaya di dunia dan akhirat,” katanya.

TNGS cungkil bakat baharu

Atas keizinan yang diberikan, Amar mengorak langkah dengan menghubungi The Next Generation Sports (TNGS) serta mencadangkan akademi bola sepak itu menonton video Amar Anas di saluran Youtube dan Instagram.

TNGS adalah sebuah akademik bola sepak yang terletak di Valencia, Sepanyol. Akademik itu membimbing pemain bola sepak muda dari seluruh dunia. Pemain dilatih bermula dari usia 14 tahun.

Setiap musim TNGS akan mengambil hanya lebih kurang 30 pemain sahaja dari seluruh dunia untuk mengikuti program pembangunan mereka. Sesi latihan mereka diadakan setiap hari Isnin sehingga Jumaat.

Pada sesi pagi, pelatih akan menjalani latihan bersama pemain-pemain di TNGS sebelum menghadiri kelas akademik di Universiti Politeknica Valencia (UPV). Manakala pada sebelah petang, mereka akan dibawa ke kelab-kelab Liga Sepanyol untuk berlatih bersama pemain-pemain profesional La Liga (Liga Sepanyol divisyen satu hingga tiga).

Selepas menonton Youtube Amar Anas, Shahruddin memberitahu bahawa pihak TNGS teruja mengetahui kebolehan kedua beradik itu dan menghubungi beliau untuk mencungkil lagi bakat anak-anaknya.

“Setelah mengkaji apa yang TNGS tawarkan termasuk menyediakan program akademik serta meneliti rekod pencapaian TNGS yang berjaya memperkenalkan ramai pemain luar dari Sepanyol untuk mendapat peluang di Liga Sepanyol, maka saya bersetuju.

“Setakat ini belum ada kontrak apa-apa tetapi Amar dan Anas terlebih dahulu akan diberi peluang mengikuti sesi latihan untuk penilaian dan pemilihan (scouting) oleh kelab-kelab La Liga selama tiga bulan,” katanya.

Anak Melayu boleh berjaya di peringkat antarabangsa

Sentiasa menitipkan sokongan dan doa dalam setiap langkah yang diambil kedua-dua anak lelakinya, Shahruddin tidak lupa untuk mengingatkan mereka dalam membuat kebaikan atas nama agama.

“Alhamdulillah sehingga hari ini boleh dikatakan Amar dan Anas telah faham misi mereka bahawa bola sepak hanya karier jika hanya untuk dunia sahaja tetapi akan dikira berjaya bila menjadikan karier bola sepak itu, untuk melakukan amal kebaikan demi Islam.

“Bahkan berjaya membuktikan bahawa orang Melayu juga setanding dan boleh berjaya di peringkat antarabangsa, maka itu adalah kegembiraan untuk ibu bapa mereka,” katanya.

Info

Amar sebelum ini pernah memenangi anugerah pemain terbaik dan penjaring gol terbanyak di kejohanan Liga 1Malaysia Connecting Communities (1MCC) 2018.

Sementara adiknya, Anas antara lima yang terpilih mewakili Malaysia di ASEAN Dream Project di Osaka, Jepun pada 2019. Anas berpeluang berguru bersama kelab Liga Jepun, Cerezo Osaka – kelab terkemuka di negara Matahari Terbit itu – serta bermain dengan pemain bola sepak muda dari Thailand, Myanmar dan Jepun.

Adik-beradik ini juga mempunyai saluran Youtube dengan lebih 2,000 pengikut atau subscriber. Dalam platform berkenaan, dua beradik itu berkongsi bakat dan kemahiran mereka dalam bola sepak.

Mereka yang berminat untuk mengetahui perkembangan Amar dan Anas boleh mengikuti saluran Youtube Amar Anas dan Instagram amaranas_.


Tiada bayaran RT-PCR untuk jemaah haji di fasiliti KKM

BANGI, 2 Zulkaedah 1443H, Khamis – Jemaah haji Malaysia dikecualikan daripada bayaran ujian pengesanan COVID-19 yang dilakukan di fasiliti Kementerian Kesihatan (KKM).

Oleh demikian, KKM bersetuju melaksanakan ujian pengesanan RT-PCR secara percuma kepada jemaah haji Malaysia musim ini, kata Menteri Kesihatan, Khairy Jamaluddin.

Bagaimanapun, beliau berkata, bagi jemaah haji memilih untuk menjalani ujian pengesanan COVID-19 di fasiliti kesihatan swasta, kos ujian itu perlu ditanggung sepenuhnya oleh mereka mengikut caj yang dikenakan.

“Jemaah haji boleh menghubungi Pejabat Kesihatan Daerah atau Pejabat Tabung Haji Daerah untuk mendapatkan maklumat lanjut berkenaan perkara ini termasuklah senarai fasiliti kesihatan KKM yang menyediakan perkhidmatan ujian pengesanan COVID-19 (RT-PCR) ini,” katanya dalam kenyataan, hari ini.

Terdahulu, Khairy berkata, kerajaan Arab Saudi telah menetapkan prosedur pencegahan dan pengawalan penyakit yang ketat susulan pandemik COVID-19 bagi memastikan operasi haji dilaksanakan dengan selamat serta lancar.

Katanya, kerajaan Arab Saudi telah menetapkan bahawa semua jemaah haji perlu disahkan negatif COVID-19 menerusi ujian pengesanan RT-PCR dalam tempoh 72 jam sebelum ketibaan di Tanah Suci.